Global Voices Aymarata » Estados Unidos markanx mä yatiqañ utan coreano awkinakaruw “kunjamas wawanakar qhumantaña” ukxat yatichi · Global Voices Aymarata » Print\nJaqukipäw uñt'ayata/apkatata 22 Lapaka phaxsi 2015 23:19 GMT 1\t · Qillqiri PRI/PRX's The World (es) ukan jaqukipiri\tFrancisco Fontao, Emma Quispe Mamani\nCategoria-naka: Asia Oriental, North America, Corea del Sur, E.U.A., Arte y Cultura, Citizen Media, Educación, Migration & Immigration\nEscuela para Padres Duranno sutinix estoicos, coreanos awkinakaruw kunjams wawanakaparux munasiñ chuymamp uñjapxasp ukxat yaticht'i. Wakichäwinx kunjams wawanakaparux qhumant'apxasp ukxat yaticht'añatakiw qillqt'ata. Crédito: Cortesía de la Escuela Duranno Padres awkinakataki.\nAka articulo ukhamarak reportaje radioHeidi Shin tuqi wakt’ayatawa uraqpachataki PRI.org pä tunk kimsaqallq urunak saraqatat ch’uqi sata phaxsin 2015 marana, ukat wasitat yatiyata turkakipañataki contenidonaka. Janiw yatitäkti qhumantaña, sasaw Jason chang pusitunk paqallq marani sawayayi. “kunawsatix ma waynuchu coreanoyatx ukhax janipuniw taykajampis ni awkijampis qhumantasiphiritti sasa”.\nChang uka jaqix mä yatiqiriwa Duranno uksa yatiqañ utana khaysa Centreville, Virginia markana, kawkharutix coreanonakax sarapxi yatintiri. Aka awkinak yatiqañ utanx pusi uruw irnaqt’apxi, kunjams awkinakax juk’amp munasiñanipxaspa ukanak yatichañataki. Jila maran yatiqirix paqallq tunk maraniwa, sullkir yatiqiristi pa tunk paqallqu maranikiwa, q’alpach yatiqirinakax : warminakapampi khitatapxiwa.\nUkhampiniskiwa warmijaw situ, uka phaxsin qalltani sarañamawa situwa, Chang awkix saraki. “Ukampirus kusisitaw jiqhatasta sarataxata”. Lurañanakaniyatwa, yatinwa jani sapur sarañaxa. Ukampirus yatiqawaytwa.\nyatiqirinakax awkipampix kunjams jakapxana uka tuqit amuyt’asipxañapawa, jichhax kunjamapxarakisa awkinakjamaxa . permisox mayitaw PRI tuqita\nMä kultu utan jiqhatasipta, kawkhantix ma tamax cristiano musikanak tuki, ukat awkinakax jayllantapxi ukhamarak wakichawinakas sarantaski kunjam qhumantasiñasa. Kawkhantix maynix qhumanti mayniru jan jikhanir t’axllirt’asa. Uka tukt’ayatatx mä\naruskipawiwa utji jik’a tamanakanxa ma terapia ukhamakaspas ukhamawa lurasi.\nUkansti mä voluntario pusitunk marani, jiskt’iwa pa tunka marani waynuchuru. “ awkimax munasiyatamtti”,sasa. Waynuchusti amukirakiwa, ukat jila maran awkix maynit lat saraki, jisa munaspachanawa jan ukasti janiw yatkpachanti kunjam yatiyañsa.\nDuranno awkinakar yatichañ utan mä iglesiaw Seul markan uñstayawayatana, ñakijay Corea del Sur markanx jani awkinakan munasiñapax utjkanti. Kunatix coreano awkinakax wali irnaqiritapat uñjasirinwa, ukat jani maynir munasiñap uñist’ayapkanti, yaqha awkinakasti jawk’asakiw wawanakapar yatichapxana.\nKimsir urunsti yaqhip yatiqirinakax janiw yatiqañ utar kutxapjatanti. kawkirinakatix qhipaxtapxatan jupanakax amuyasipxanwa kuntix aruskipapki ukatxa. Jilpachaniw sapxi awkijax janiw kusakanti sasa,yaqhipasti wawapanakat llakt’asipxiwa, ukat maynix janiw wawajanakar tumpkti sarakiwa. Ma qawqhakirakiw chuymapamp arsuraki awkijamaw tukuwayta sasa.\nGraduación urunsti awkinak yatichan utansti, chachanakaw warminakapan kayup jariqi, kunjamtix Jesusax discipulopanakan kayup jariqkan ukhama.\nPRI tuqita iyawsawix mayitawa\nAka yatiqañ utasi janiw kunjam suma awkispas ukak yatichkarakiti. Jan ukasti chachanakax yatipxañapaw kunjams esposapanakaparus cartanak qillqapxaspa, ukat yatiyaña pä tunk arkunaka kunats munapxi.\nMayni jaqisti arst’arakiw kuntix qillqatana esposapataki. Kunawsatix Estados Unidos markaru jakir sarapxatana, ukhax janiw amuyaskatanti kunjam ch’amanisa jakañaxa ukxa. Ma jisk’a ukanaki qamapxatana wawanakampi, janiw ni parlañs yatkanti ni irnaqaw jiqhatkarakitanti, siw casarasiptu ukat chuyma ust’ir arunak sasipta sasa.\nYatiptawa, awkiñax wali ch’amawa. Ukat Duranno yatichañ utax nayrar sarantayasi 2000 marana. Ñakijay munaschis inmigrantes coreanos jupanakatakixa, ukhamarakiw inglés arus yatichasiski jutir yatiqirinakataki. Aka maranakanx aka yatiqañ utax pusi tunk markanakan\njist’arasiwayi, 300.000 ukhanirakiw tukt’ayawayxapxi.\nUkhamaw, taqini uka yatiqañ utat tukuyawayapxi. Chachanakax sapxiw janiw wayna awkinakar ukham kipka jakañap munapkti sasa. Ukat junt’u uma wakicht’apxan ukhax sarnaqawipat aruskipt’apxana. Chiqpachas qhipar uñtañax janiw kuna cha’makisa, ukampis ma voluntario\nukhamax janiw qhiparus uñtkasmati, sasaw Dave Lee yatiqirix saraki.\n“Aka yatiqañ utapan nayax juk’am warmijarus ukhamarak wawajanakarus jak’achasta sarakiwa. Ukat qhip uñta ukhas kuntix jan wal lurktti uka amtasisaw nayrar sarantta sarakiwa”.\n. Ma awkimp taykampiw jamuq Duranno yatiqañ utan jamuq apsuyasiñatak sayt’asipkaraki. Crédito: Heidi Shun. Permiso mayita PRI ukata.\nGraduación urux yatiqirin familiapanakax invitataw wakichawiru. Ukat chachanakax suk’u suk’u camisamp isthapt’atapxarakiwa. Tukuy arumxarux chachanakax kallach patxaru mä isimp jaqhatataw siqikiw mistsunipxi. Ukat espsosapanak jak’aruw killt’asipxi kayunakap jariqiri wali k’achata, kunjamtix jesusax discipulupanakar jarixkana ukhama. Warminakapasti qunt’atapki ukhatpach ma isip nayrapanak phichart’apxaraki.\nMä warmix phisqha tunk maraniwa, jupax chachapan amparapat kat’ataw filan ma jamuq apsuyasiñatak suyanti. Jupax panqaranak apt’asitaw wali k’uchik aruskipt’añatak suyi. “yatati corean jakir chachanakax wali mach’iripxiwa sarakiwa”. Ukampirus chachajax janiw sint ukham\numañ yatxiri sarakiwa.” Wali kusisitatwa jisa wali kusisitaw jiqhatasta ak yatxasinja”.\nAmpar chhiqhatatasisaw awkinakax wawanakapampi jamuq apst’ayasipxi, warminakapasti wali kusisitarakiw jiqhatasipxi. Ukhañkamasti yatiqan utan irnaqirinakax ñakirakiw yaqha awkinak thaqhapxi qillqayasipxañapataki uka yatiqañ utaru.\nURL to article: https://aym.globalvoices.org/2015/11/7641


Isaías 16 - Holy Bible [Aymara Bible 1997] - (Isa 16)\nWasaransti Sela sisqui uca chekatpachwa jilïrinacajj ovejanac apayanipjje Sión kollucama.\nMoab marcan jaquirinacasti Arnón sisqui uca chekanjja tapat jaltiri sustjat jamach'inacjamaw qhathatisipqui.\nSionarusti sapjjaraquiwa: “Nanacar arjjatañatac amtam, jumay nanacarojj arjjatapjjeta. Urus ch'iwimampi ch'iwt'ayapjjeta arumäcaspas uqhama; jayar ananucutanacarusti jumay catokasjjam, jaltjjerinacarusti janirac catuyamti.\nJumanay samart'apjjpan Moab marcat jaltanjjerinacajja. T'unjirinacapatsti jumay catokasjjam.” Cunapachatejj t'akhesiñajj tucusjjani, t'unjatäñas pasawayjjaraquini, uqhamaraqui marca t'unjiris sarjjani ucapachajja.\nDavidan wawanacapat mayniw apnakani, jupan apnakañapasti qhuyapayasiñampi suma utt'ayataraquïniwa. Jupajj chekaparu uñjirïniwa, taketaquiw asquin sarnakañ uscuraquini, janc'aquiraquiw chekar uñjäwis puriniraquini.\nMoab marcan jach'a jach'a tucur chuymapsti uñt'tanwa, jach'a jach'a tucuñapsa, sajjrätapsa, jan cunatac inamaya arunacapsa yatiractanwa.\nUcatwa jichhajj Moab marcan take utjirinacajj marcapatjja jachapjjani, walracwa chuymanacapjja usuyasipjjani Kir-hareset chekan jaquir jakenacatsa.\nHesbón, uqhamaraqui Sibma sisqui uca chekan utjir uva yapunacas k'ala ancuntatawa, marcanacan jilïrinacapaw ucanacjja k'al tucjawayi. Layminacapasti Jazer chekcamaw puripjjänjja, wasarcamaraquiw puripjjänjja, jach'a kotat qhursarus purisipcaquïnwa.\nUcatwa jachäjja Sibma sisqui uca chekan uva yapunacatjja, uqhamaraqui Jazer chekanquir uva yapunacatsa, Hesbón, uqhamaraqui Eleale sisqui ucanacatsa walpun jachäjja, uca yapunacjjan guerra ojjoñanacajj wal sartatapata.\nPampanacanjj cusisiñat arnakasiñajj tucusjjaniwa; janiw juc'ampi cusisiñat arnakasiñajj utjcjjaniti, uva yapunacan k'ochusiñanacas janiw utjcjjaniti, janiraquiw uvanacjja juc'ampi ch'irwcjjapjjaniti vino apsuñataquejja. Arnakasiñanacajj tucusjjewa.\nChuymajjasti mä arpjamaw qhathati Moab, uqhamaraqui Kir-hareset marcatjamajja.\nMoab marcajj kollunacarus sarascpan, ucansti karjtañcam arnakasiscpan, temploparus oración lurir sarascpan, janiw cunsa jicjjatcaniti.\nAca arunacwa Tatitojj arsüna Moab toke nayra maranaca.\nJichhasti Tatitojj siwa: “Acat quimsa mararojja, cunjämtejj mä kollket irnakerejj sisqui uqhama, Moab marcan jach'a cancañapajj tucusiniwa jisc'achcañaraquïniwa, walja jakenïcchi ucasa; mä kawkha pisi ch'ama jakenacaquiw kheparjjani.”


Morales Jilïr Irpirix Rurrenabaquet San Buenaventurar purinki uka 374 metron chakwa luqtani\nBeni jawiran lurat chaka (Jamuqa: Llikat apsuta)\nSan Buenaventurat (Chukiyawu) Rurrenabaquer (Beni) purki uka chakaw qharürux luqtatäni, Evo Morales Jilïr Irpiriw luqtani sasaw tata Oscar Cocax jichhür yatiyawiyi, jupax Marka Irnaqäwinak Uñjir Kamanarakiwa.\n“Aka chakampix pachaxchunakan sarnaqapxatapamp uñatatt’asirinakan sarnaqapxatapampiw askicht’atäni. Aka thakhimpix ch’umi pampa uraqimp qullu uraqinakamps mayachthapksna ukhamawa. Aka chakampix ch’umi uraqinkirinakamp suni uraqinkirinakamps jikisiyksna ukhamawa” sasaw sawiyi.\nChakax 374 metroniwa. Beni jawiran luratawa, markachirinakar yanapt’añatakiwa. Maysat maysarux 15 metroniwa, pä thakhiniwa, mayax sarañataki, yaqhast jutañataki, taypinx panqaranakaw utjani. Beni departamentot Chukiyawuruw ukämx purinipxani. Yamakis paypachtuqin jakasir yapuchirinakaw uka chakampix yanapt’asipxani./RAR


Aymara aruta arus... :: Periódico Jayma\nCONTENIDO > NOTICIAS > Aymara aruta arus...\nAymara aruta aruskipasixañäni\nUkhamaraki jumanakaxa ancha suma jiskht’asipxma, jach’a achachilanakaru, awichanakaru jupanakawa kunjamasa nayra pacha jiwasa ... jaqinakaxa wali suma utjasipxirïtayna, jani kunatsa p'inqasisa. Ukatpi, jichhüruna taqpacha jiwasanakaxa, jälla ukhama suma jilani sullkanjama sartasipxañasawa. Janiwa kuna jaqi masisaru ajlliñäkaspati.\nUkhamaraki jallällt’ata, taqi chuymajampi, aka chacha warminakaru, taqi jiwasa jaqinakaru, aka aymara qillqatanakaru. Ukhama qilqata uñjasa jiwasa jaqinakaxa k’uchisipxaniwa. Janiwa, qawqha jaqinakasa, aymara qillqaña yatipxkiti.\nJiwasati qillqaña katjañäni ukjaxa, kunjamänsa nayra pacha achahilanakasaxa, kunjamsa markasa suma apnaqapxirïtayna, ukhamaraki wali suma jupanakpura utjasipxirïtayna. Jani q’iwsasisa, jani p'inqasisa, jaqi masinakaru sumana uñjasa.\nTaqpacha imilla wawanaka, yuqalla wawanaka, akata qhiphana sumana utjasiña utjpana, sasa. Ukanaka jumanakaxa ancha amuyt’apxma, uka suma jakañaxa jichhakamasa janiwa atipt'atäkiti.\nUkaxa, kunaymana luratanakaxa janiwa jumanakatakikïti, janikucha ukaxa taqpacha aka pachankiri jaqinakatakiwa.\n¡Jallalla Awiya Yala!\n(Qillqiri: Germán Maidana Murillo)


Bible in one year - Aymara Bible 1997 - November 28\n1. Uca jakesti uca khepatjja templo mantañawjaruw irpanjjaraquitu. Ucat ucan uñjaracta puncu mankhatjja uma jalsusinquiri, uca umasti inti jalsu tokeruw jalascaraquïna, cawcsarutejj templojj uñtatäcän ucsaru. Uca umasti templon cupëjjapwa jalacascaraquïna, altarat aynacha tokeru.\n2. Ucat templon orakenacapata irpsjjaraquitu, amstäjja puncu chekanjama, ucatsti ankäjja toke muytayaniraquitu, cawquïri mantañatejj inti jalsu token utjcän ucar puriñcama. Uca puncut aynacha tokensti mä juc'a umaw jalsuraquïna.\n3. Uca jakesti tupt'añ pita apt'ataraquiw mistuwayi inti jalsu tokeru, ucatsti pheska pataca metronaca tupt'araqui. Nayarusti uca jalir umwa irpcatawayaraquitu; umasti cayu mokonaccamaw puriraquitäna.\n4. Ucatsti yakha pheska pataca metronaca tupt'araquïna, ucatsti uca jalasquir uma irpcataraquiquitu, ucansti umajj konkorcamaw puriraquitäna. Yakha pheska pataca metronaca tupt'aniraquïna, ucatsti uca umanjam irpcataraquiquitu; aca mänjja uca umanacajj cinturcamaw purjjaraquitu.\n5. Yakha pheska pataca metronacampwa tupt'araquïna, ucasti mä jach'a jan pascaya jawiraw tucuwayjjaraqui; uca jawirasti wali jach'a jawiraw tucjjäna, umanacapasti waljapunïnwa tawumpi pascatañjamaquïnwa.\n6. Ucat saraquitu: “Jichhajj wal amuyam cuntejj uñjctas uca” sasa. Ucatsti jawir thiyanjam cuttayanjjaraquitu,\n7. uca jawira thiyanacansti walja kokanaca uñjaracta.\n8. Ucat saraquitu: “Aca jawirajj inti jalsu tokeruw sarawayi, ucatsti Jordán jawirar puriñcamaw sararaqui, Mar Muerto sat jach'a kotaruw mantjjaraquini. Cunapachatejj ucar purjjani ucapachasti uca kotan umanacapajj mojjsa umaruw tucjjaraquini.\n9. Cawqui chekansa, cawqharutejj aca umanacajj purcani ucansti walja animalanacaw jacasipjjaraquini uqhamaraqui chawllanacasa. Aca jawiran umanacapasti c'allc'u umanacjja suma mojjsa umaruw tucuyaraquini, ucatsti take casta jacañaw utjaraquini.\n10. En-gadi sisqui ucat kalltasina En-eglaim sisqui ucacamaraquiw chawlla caturinacajj utjaraquini, ucanwa känanacapsa wañacht'asipjjaraquini. Ucansti cunjämatejj Mediterráneo sat jach'a kotanjja cunayman casta walja chawllanaca utjejja uqhamaraquiw utjani.\n11. Ucampisa jokho chekanacana uqhamaraqui ñek'enacansa janiw suma mojjsa umajj utjcaraquiniti; c'ara umaquiw utjani, ucasti jayu apsuñataquiquiw waliraquïni.\n12. Uca jawira thiyanacansti purapcatanjja cunayaman casta frutanaca achuri kokanacaw jilaraquini. Uca kokanacan laphinacapasti janipuniw willirtcaniti, jan samart'asaw uca kokanacajj achuraquini. Sapa phajjsiw achupjjaraquini, templot mistquejja uca umampi karpatäpjjatap laycu. Uca achunacasti mank'añataquïniwa, laphinacasti kollataquiraquïniwa.\n13. Tatitojj aqham siwa: “Israelan tunca payani tribunacapajj cuna oraktejj herenciata catokcani ucan korpanacapasti aqhamäniwa. (Josearusti pä ucqhaw wact'araquini).\n14. Nayasti jumanacan nayra awquinacamaruw juramentompi churañataqui arsuyätjja. Jichhajj mayaqui jaljasipjjam. Jumanacan orakemäniw aca marcajja.\n15. “Amsta tokenquir korpasti, Mediterráneo sat jach'a kotat kalltasina, Hetlón sisqui uca marcanjamwa pasaraquini, uqhamaraqui Zedad sisqui uca marca cheksa,\n16. Berota, uqhamaraqui Sibraim sisqui uca marcanaca cheksa (ucanacasti Damasco, uqhamaraqui Hamat ucanwa jicjjatasipjjaraqui), uqhamaraqui Hazar-haticón sisqui uca chekasa (ucasti Haurán sisqui ucampiw korpasiraqui).\n17. Uqhamaw amsta tokenquiri korpajj Mediterráneo sisqui uca jach'a kotat sartawayani, ucatsti Hazar-enán sisqui ucacamaw puriraquini, amsta tokerusti Damasco uqhamaraqui Hamat sisqui uca orakenacaw khepararaquini.\n18. “Inti jalsu toket korpasti Haurán uqhamaraqui Damasco sisqui uca marcanacatwa sartaniraquini, Tamar sisqui uca marcanaccamaw puriraquini, Mar Muerto sisqui uca jac'ana, Jordán jawiranjamwa sararaquini, ucasti korpat sirviraquini Galaad sisqui uca orakempi Israel orakempita.\n19. “Aynach tokenquiri korpasti Tamar sisqui uca chekat sartanisasti Meriba-cades sisqui uca ch'ojjña chekwa pasaraquini, Egipto jawiranjama, jach'a Mediterráneo kota lacaru puriñcama.\n20. “Inti jalanta toketsti korpajj jach'a Mediterráneo satäquis uca kotataraquïniwa. Egipto korpat sartasina, jach'a kota lacar puriñcama, cawquïritejj Hamat sisqui uca mantañancqui ucacama.\n21. “Uca orakenacaw Israelan tunca payani tribunacaparojj laquintatäni.\n22. Uca orakesti jumanacarojj herenciatwa wact'apjjätam, cawquïri jakenacatejj yakha marcanacat jutasina jumanac taypina jacapcani, uqhamaraqui wawanacanïpcani ucanacarusa. Ucanacarusti Israel oraken yurirïpcaspasa uqhamwa uñjapjjäta. Cunapachatejj uca orake Israel tribunacar laquintapcäta ucapachasti jupanacarojj wact'araquiniwa.\n23. Yakha marcat jutirinacarusti, cawquïri tribunjjay jacapjjchini ucanwa orakejj jupanacarojj wact'araquini. Naya Tatituw ucjja arsta.\n1. [1-7] “Acawa tribunacan listapajja: Amsta tokenquir korpat kalltanisina, cawquïritejj Mediterráneo sat jach'a kotat kalltanqui, ucatsti Hetlón sisqui uca cheka pasawayqui, Hamat uqhamaraqui Hazar-enán sisqui uca cheka pasasa; Damasco uqhamaraqui Hamat sisqui uca marcanacan aynacha tokepa, ucatsti sapa tribuwa catokaraquini mä jisc'a orake inti jalsu toketa korpajj utjquisa, ucata inti jalanta korpacama, aqhamarjama: Dan Aser Neftalí Manasés Efraín Rubén Judá\n8. “Ucjjarusti cawquïri oraktejj imapcäta ucaw jutaraquini, inti jalanta toketjja inti jalsu tokecamaw puriraqui. Uca orakesti anchorusa uqhamaraqui largurusa pä tupu chicataniraquïniwa. Cunjämatejj yakha orakenacajj inti jalsu toketa inti jalanta tokecama tupt'asquejja uqhama. Uca taypincaraquiniwa templojja.\n9. “Uca oraketa, Tatitur catuyatasti largorojja pä tupu chicataniraquïniwa, anchorusti pä tupuraqui.\n10. Uca orake taypinsti mä yakha orakew utjaraquini ucasti sacerdotenacataqui yakhachataraquïniwa; uca orakesti amstatsa aynach toketsa pä tupu chicataniraquïniwa. Inti jalanta, inti jalsu toketsa mä tupuraquïniwa. Uca taypincaraquiniwa Tatitun templopajja.\n11. Uca orakesti, cawquïri sacerdotenacatejj Tatitur catuyatäpqui ucanacataquïniwa, cawquïrinacatejj Sadoc chachan wawanacapäqui ucanacataqui, jupanacajj nayaru take chuymampi sirvipjjatap laycu, uqhamaraqui jan yakha israelitanacamp chica, nayar apanucusa yakha thaquinacanjam sarapjjatap laycu, cunjämtejj levitanacajj israelitanacampi chica sarapjjänjja uqhama.\n12. Ucatpï jichhajj sacerdotenacajj levitanacampi chica mä yakha orakenacanïpjjaraquinejja, cawquïri oraketejj Tatitutaqui sat yakhachatäqui uca taypinjja, uca orakesti sinti kollanapunïniwa.\n13. Levitanacasti, sacerdotenacampi chica orakenacanïpjjaraquiniwa, uca orakesti largorojja pä tupu chicataniraquïniwa, anchorusti mä tupuraqui. Cawquïritejj Tatituru loktatäqui ucasti largorojja pä tupu chicataniraquïniwa, anchorusti pä tupuniraqui.\n14. Ucatsti aca marcataquejj take chekat sipansa juc'ampi sumaraquïniwa. Uca orakesti janipuniw aljascaniti, trocascaraquinisa, janiraquiw yakharus churatäcaraquiniti, jan ucasti Tatitutaqui satapunïniwa.\n15. “Ucat jilt'qui ucasti cunatejj largorojj pä tupu chicatanïqui, anchorusti chicata tupuraqui uca jilt'a orakesti janiraquiw kollanäcaniti. Ucanjja jakenacas jacasisipcaspawa, ucancaraquiniwa uywa awatisiña pastonacasa, chica taypinsti marcaw jicjjatasiraquini.\n16. Uca marcasti take toketsa pä waranka pä patac pheska tuncani metroniraquïniwa.\n17. Uca marca muytatasti uywa awatisiñanacaw utjaraquini, ucasti take toketsa pataca pheska tuncani metronacaraqui pusi toketpacha.\n18. Uca marca thiyanacansti mä orakew jilt'ascaraqui, cawquïri oraketejj Tatituru loktatäqui ucatjja, inti jalsu toketjja largorojja mä tupüniwa, inti jalanta toketsti yakha mä uqhamaraquiw utjascaraqui. Aca orakesti yapuchasiraquiniwa, ucan achuri juyranacasti marcanquiri jakenacan mank'añanacapataquïniwa.\n19. Marcan jaquirinacasti, israelitanacat cawquïri tribunquirïpasaya, uca orakjja yapuchasipjjaraquiniwa.\n20. Take uca yakhachata orakesti cunatejj Tatituru loktata satäqui, cunatejj marcanccaraqui uca orakenacajja sapa toketjja pä tupu chicatancamaraquïniwa.\n21. [21-22] “Marca apnakerirusti wact'araquiniwa cawquïri oraketejj Judá uqhamaraqui Benjamín sisqui uca tribunacan orakep taypincqui ucanacatjja. Jan ucajja cawquïri oraketejj Tatitur catuyata orake jac'ancqui uca, marcan orakepa jac'ancqui uca orakenacaw wact'araquini. Anchorusti uca orakejj pä tupu chicataniraquïniwa, ucat inti jalsöjja tokenjama sararaquini inti jalsöjjancquisa uca korpar puriñcama, inti jalanta toketsti jach'a kotacamaw puriraquini. Taypirusti cunatejj Tatitutaqui satäqui uca orakew khepararaquini, templompi chica cunatejj levitanacaru churatäqui uca orakempi, uqhamaraqui marcan orakenacapampi.\n23. [23-27] “Yakha tribunacan orakenacapasti aynacha tokeruw sararaqui. Sapa tribunacaraquiw orakenacapjja catokaraquini inti jalsu tokenquiri korpata inti jalanta tokenquir korpacama, aqhamarjama: Benjamín Simeón Isacar Zabulón Gad take ucanaca.\n28. “Gad sisqui uca oraket aynacha tokerusti, korpajj Tamar sisqui ucatpachwa sararaquini, Meriba-cades sisqui uca orake cheka pasasa, Egipto jawiranjam pasasa, Mediterráneo sat jach'a kotar puriñcama.\n29. “Aca marcwa Israel tribunacajj herenciata catokapjjani, jumanacasti aqhamwa uca orakenacjja jalanokapjjaraquïta. Naya Tatituw ucjja arsta.\n30. [30-34] “Uca marcasti perkanacampi muytayataraquïniwa, uca perkasti pä waranka pä patac pheska tuncani metroniraquïniwa sapa pusi toketpachatjja. Uca perkanacansti sapa thiyanjja quimsa puncunacaw utjaraquini, sapa maya puncusti sapa Israel tributaqui sataraquïniwa aqhamarjama: amstäjjanquiri puncunacajja Rubén, Judá, Leví ucanacataqui satäniwa; inti jalsu tokenquiri puncunacasti: José, Benjamín, Dan sisqui ucanacataquiraqui; aynacha tokenquiri puncunacasti: Simeón, Isacar, Zabulón sisqui ucanacataquiraqui; inti jalanta tokencqui ucanacasti: Gad, Aser, uqhamaraqui Neftalí sisqui uca tribunacataquiraquïniwa.\n35. Uca perkasti takpachajja llätunca waranka metroniraquïniwa largorojja, uca marcan sutipasti acat ucsarojja: ‘Tatituw acanqui’ sataraquïniwa.”\n8. Jupaw Egiptonquir jakenacan tayna yokall wawanacaparojj jiwarayäna, tayna uywanacaruw jiwarayaraquïna.\n9. Muspharcañ uñacht'äwinac Egipto marcar apayanïna, faraón chachar uñacht'ayañataqui, jilïr jakenacapar uñacht'ayañataqui.\n10. Walja marcanacaruw jiwamp tucjäna; munañan reyinacaruw jiwarayäna:\n11. amorreo orakenquir Sehón reyiru; Basán orakenquir Og reyiru, Canaán orakenquir takpach reyinacaru.\n12. Qhä reyinacan orakenacapsti, Israel marcaparuw catuyjjäna.\n13. Tatay, sutimajj wiñayawa; sutimajj wiñayapuniw amtatäni.\n14. Tatituw marcaparojj chekapar uñjasqui, uywatanacapat qhuyapt'ayasiraqui.\n9. Janiw walïquiti mä yatiñan jakena jan amuyt'an jakempi ch'ajjwañapajja; jan amuyt'ani jakejj colerasiwa, sawcasiraquiwa, ucatsti janiw cuna ascsa jupampejj apscaniti.\n1. Ucatpï jilatanaca, cunjämtejj Tatitojj janchipan t'akhesiwayejja, jumanacajj janc'aquïpjjañamaraquiwa t'akhesiñataquejja. Ucatwa uca janchin t'akhesirejja, juchjja apanucuwayjje,\n2. Diosan munañaparjam take jacäwipana jacjjañapataqui, jan janchin munañaparjam jaysañataquejja.\n3. Jumanacajj waljwa luranjjapjjtajja cunatejj Diosar jan uñt'ir jakenacarojj cusisiyqui ucjja. Uca urunacanjja jumanacajj vicionacana, jan wali amtañanacana, machañanacana, wali mank'añanacana, jila umjasiñanacana, yakha diosanacar yupaychañanacanwa sarnakasipcäyätajja.\n4. Uca jan Diosar uñt'ir jakenacatakejj mayjt'asiñäjjewa jumanacan jupanac chica uca k'añu luräwinacapan jan chicachasjjapjjatamajja, ucatwa jumanacatjja jan walinaca parlapjjejja.\n5. Ucampis jupanacajj, qhititejj waquichasisqui jiwirir jaquirir taripañataqui, jutcani ucaruw luratanacapata churapjjani.\n6. Ucatpï jiwirinacarojj Diosan arunacapjja parlatänjja, jupanacajj uqhamata ajayunacapanjja Diosjam jacapjjañapataqui, acapachanjja mayni jakenacjama taripatäpcaracchisapän ucasa.\n7. Take cunan tucusiñapajj jac'anquiwa, ucatpï jumanacajj wali amuyt'ampi sarnakapjjañamajja, uqhamarac oracionsa jan jaytas lurapjjañamajja.\n8. Ucat sipansa jumanacanjja munasiñajj utjapunpan, munasiñasti walja juchanacwa perdonaraqui.\n9. Korpacht'asipjjaraquim jumanaccamajja mä suma chuymampi.\n10. Sapa maynis cunjämtejj Diosat ch'am catokquejj uqhama maynirojj sirvpan, uqhamata take bendiciontï Diosajj churquistu ucajja sum apnakañasataqui.\n11. Maynitejj parlchejja, Diosan arunacaparjam parlpan. Maynitejj qhitirus mä asqui lurchejja, Diosan ch'amapampi ucjja lurpan. Take cuntejj lurapjjta ucajja Diosar yupaychañataquïpan Jesucristo toke, juparuraqui munañanïñasa, jach'a cancañasa churatäpan wiñayan wiñayapataqui. Uqhamäpan.\n12. Munat jilatanaca, jan mayjt'asipjjamti uca jach'a yant'anaca jumanacjjaru jutatapatjja, mä cuna jan walis jutcaspa uqhama.\n13. Jan ucasti cusisipjjam Tatitjama t'akhesipjjatanacamatjja, uqhamata cusisiñan phokt'atäpjjañacamataqui cunapachatejj jupajj jach'a cancañapampi uñstancan uc uñjapcäta ucqhajja.\n14. Tatit laycutejj jumanacar jan wali arunacampi tokepjjätam ucajja, cusisiñanïpjjtawa, Diosan Ajayupasti jumanacjjaruw utt'asi. [Jupanacasti uca Ajayu contraw jan wali parlapjje, ucampis jumanacajj uca Ajayurojj jach'añchapjjaractawa.]\n15. Maynitejj jumanacat t'akheschi ucajja, jan jake jiwayatap laycu t'akhespati, lunthatasitap laycus, cuna jan wali luratap laycusa, jaken chh'ajjwañanacapar mantatap laycusa.\n16. Ucampis maynitejj Cristor arquirïtap laycu t'akheschejja, janiw p'enkasiñapäquiti t'akhesitapatjja, jan ucasti Diosar yupaychañapawa sutip apatap laycu.\n17. Horasajj purinjjewa, Diosan taripäwipajj wawanacapata kalltañapataqui. Taripäwitejj jiwasampi uqham kalltchi ucajja, ¿cunjämaraquïni qhitinacatejj Diosar jan iyawsapqui ucanacan tucuyapasti?\n18. “Asqui jakenacatejj ch'ama tucuñampi khespiyaschi ucajja, ¿cunjämaraquïni jucharar jaketaquisti?”\n19. Uqhamajja, Diosan munañaparjam t'akhesirinacajja, asquinac lurasipcañapaquiwa, Diosaruraquiw almanacapsa catuyasipjjañapa, qhititejj jiwasar lurirïqui ucaru, jupasti chekaparaquiwa.


Jaqukipäw uñt'ayata/apkatata 11 Lakan phaxsi 2011 13:58 GMT\nAka blog ullart'apxañäni বাংলা, Nederlands, Italiano, Malagasy, Español, 繁體中文, 简体中文, polski, Ελληνικά, English\nAka post ukax Lenguas e Internet ukxatawa [en].\nGlobal Voices Aymarata ukan nayrïr jaqukipaw qilqatax sata qallta phaxsin 2009n maranw uñt’ayasiwayi, ukatx qhipa marakamax uñt’ayatakiskiwa. Kunapachati Victoria Tinta kullakax askichirjam qalltawayki, ukhatx (sitio) ukax jiltayawayxiw jaqukipat qilqatanakxa, Global Voices Españolat qilqatanak aymara arur jaqukipasa. Ukampirus qilqat uñakipasa ukhamarak chiqapar uñt’ayasina, Victoria kullakax apthapisin ukharak iyawst’ir jaqukipirinakar mayacht’as aruskipt’asin irpjaruski. Taqpachax 21ni iyawst’irinakaw jaqukipäwinak qilqt’atamp yanapt’apxi. Ukatx tunka payaniw chiqpach jaqukipäwinak qilqt’as sarantayaski.\nGlobal Voices Aymarata ukan askichiri, Victoria Tinta kullakax Foro Brasileño de Cultura Digital, San Pablo markan taypi sata phaxsin 2010 maran chikancht’asina.\nGlobal Voices Aymarata ukan ullart’irinakaxa, Global Voices Español ukanx ullart’apxarakispawa, ukampirus uka amtan amtawipax aymar arst’irinakar ch’amancht’añatakiwa, chiqpachans waynanakan nayratpach arst’at arur munapxañapa. Internet tuqin qilqatanak uñt’ayaña, Jaqi Aru amtan nayrïr chillqatäwipawa, ukatx Global Voices Aymarata ukan jaqukipir tama; akax mä uñacht’äwiw yaqha uraqpachan indígenas arunakataki.


Global Voices Aymarata » ¡Internet llikan jark’aqasit thaqhañäni! · Global Voices Aymarata » Print\nUñt'ayata 31 Taypi sata phaxsi 2020 21:46 GMT 1\t · Qillqiri Apthapi Digital, Victoria Tinta Quispe, Elias Quispe Chura\nCategoria-naka: Digital Activism, Apthapi Digital\nPhuyu (phuyu.no) jamuqiri\nYatiyäwinaka, juk’amp yatiyäwinaka, Internetan kawkja chiqansay thaqhañäni, sapa limt'atat yatiyäwis uñartaytana kawkïrinakti jach'a kurpurasyunanakaw wal munapxi.\nAka yatiyäwinakax llikan khitïtans uk qhananchi ukat thaqtan uka chiqanakan mä llikar takt'atjam jaytanxa, ukjamïpanx ukwa juk'amp jark’aqapxañasa. Sañäni, mä phurmularyur yurïw uruma, utjäwima, marama, chachätat warmïtacha, kawkïr markankirïtasa, jamuqasa ukat juk’ampinak phuqhantañ mayktam ukja.\nLlikan khitïtans uka may may jark'aqasiñ saranak taypinx may may jan uñt'ayiri ukat jark'at iramintanak llikan apnaqapxsna. Sañäni, aruskipañ llikanakanx yaqha sutinaka, chimpur aplikasyunanaka, yatiyanakar jark’antirinaka, VPN uksanam thaqhaña ukat chimput imaylunakamp apayanakamp apnaqapxsna.\nKhithïtans uk jark’aqañ munstanxa, amuyañasarakiwa, masinakasamp aruskipktan jupanakar wakisiw jark’aqañaxa; purapat yatiyäw churasktan uka pachpa, sitïx aktiwista ukjamästan ukjax juk’amp jark’aqasiñasawa, niyas uma ukat ch’umi uraqi jark’aqksna ukjama. Ukatakix jan amuykay chimpunak uñartayasaw qalltasma, yaqhanakans jan amuykaya, iliktrunik yatiyasiñtuqinakamanx pä chillqtan awtintikasyun naktayañama, iliktrunik tispusitiwunakamanx apnaqkta uka apayanakx qalltat tukuykamaw chimpuñama, software VPN ukampipuni ukatx SSL sirtiphikarunakamp sirtiphikata uka jark'aqat chiqanakan thaqhañama. Aka jasa iwxt’anakampiw irnaqkta uka yatiyäwim jark’aqasma ukat jan khitins mantkay lurtaxa ukat jan mantañapaki jupanakarus jark’antaraktawa.\nImaylutuq yatiyasiñx marka irpirinakaw jilpach apnaqapxi, irnaqäwisana, sapür yatiyäwinakasana. Ukatpï, jaqinakar uñt’ayiri aktiwistästa ukax kunakiti yaqha imaylu inak apnaqañxat yatiñamax wakiskiriwa. Imatanakam jan amuykayañapatakixa, atamirimans jan ukax jawsañamans Veracrypt apnaqasma, kawknïriti tukumint karpitanaka, imatanaka, USB mimuryama, jan ukax imañawjpach jasak chimpuytama. Yaqhax mayx jan uñt’at waythapirinakarux janiw limt’añäkiti, phishing ukat qhisphiyasiñatakix janiw jan uñt’at laq’un imatanakax apaqañäkiti; imaylunakana jan ukax apayanakan purinispa; akanx khitinakampitix uñt’asktan jupanakat apayanitäspawa.\nAnchapun yatiyäwim taqir uñacht’aykta ukhax wali asxarañjamawa, juk’ampis llika uksanx warminakaruw yanqhachapxi.\nAtamirin akjam asxarayañanakat laq’unakat jark’aqasiñatakixa, inak laq’ut jark’ir uchasma ukampins janipuniw sapakut jichhaptayañ armasïtati. Mä atamirti apnaqkstaxa, inak chimpun sistima upiratiwunaka, Ubuntu jan ukax Opensuse ukaruw sarasma, uraqpachan ina software tamankirinakax uñakipasipki ukat jichhaptayasipkapuniwa, software ukan lisinsyapax ukatakjamätapata. Niyakixay llikankir yatiyäwis wakiskir jark’aqasiñanakatx arsuskstanxa, jark’aqas waruqtä ukhax (Backup) ukamp yanapayañax wakiskirirakiwa. Akax qawqha yatiyäwxay apnaqsta ukarjamarakiwa, machaqäpasaya, jasakïpasaya, jan armasis may may chiqanakar imañax wakiskiriwa, sañäni mä USB, anqa imaña jan ukax wali uñt'at qinaya uksarusa.\nUkampirusa, llikankir yatiyäwis jark'aqañax janiw iliktrunik tispusitiwunakasan juk'amp jark'aqir iramintanak apnaqañatjampunïkiti. Akjamanakats jark'aqasikiraksnawa, jawsañasana jan ukax atamirisan luratanak utjkis ukx janiw jan uñt'atampix uñjayañati, janiw pachpa jichha yatiyäwin tispusitiwunakax juntuk apañati, lusa qhana utjki uka uñjat chiqanamaw sarnaqaña ukat nuwt'asiñ yatiñas askikiskiwa.\nTantacht’asisaw jark’aqasiña, yatiyäw tuwaqaña ukat aruskipäwinakas chimpuñxat yatipxañasa, llika jark'aqäwi ukxat yanapt’asïwjamäspawa. Kunayman utjir iramintanak uñt’xasinx kawkïriti jasak apnaqañjamäki ukwa ajllisma.\nGlobal Voices Aymarata  · ¡Internet llikan jark’aqasit thaqhañäni! \nFundación Huaira 2020. Shigra Digital ukax Milpa Digital ukat saraqir amtawa, CC BY-SA ukan lisinsyapamp uñt’ayata ukat .\nCódigoSur 2019. MilpaDigital . Creative Commons lisinsyanaka (CC BY-SA 4.0 ).\nURL to article: https://aym.globalvoices.org/2020/10/9228\n Global Voices Aymarata: https://soundcloud.com/globalvoicesaymarata\n ¡Internet llikan jark’aqasit thaqhañäni!: https://soundcloud.com/globalvoicesaymarata/02-cun-a-cuidemos-nuestra\n Shigra Digital ukax Milpa Digital ukat saraqir amtawa, CC BY-SA ukan lisinsyapamp uñt’ayata ukat: https://www.huaira.org/ShigraDigital\n CC BY-SA 4.0: https://creativecommons.org/licenses/by-sa/4.0/deed.es


2 Samuel 7 - Holy Bible [Aymara Bible 1997] - (2Sam 7)\nCunapachatejj David reyejj palacioparu suma utt'asjjäna ucapachasti, Tatitojj juparojj sumancañanwa jacayäna take uñisirinacapampi muyuntatäcäna ucanacampisa,\nucapachaw Natán profetaru aqham saraquïna: —Cunjämatejj jumajj uñjcta, nayajj mä suma cedro palacion jacastjja, Diosan arcapasti mä cortinanac mankhanacwa jicjjatasi —sasa.\nNatán profetasti saraquïnwa: —Cuntejj amtctas take ucanacjja luramaya, Tatitusti jumampïscaraquiwa —sasa.\nUcampisa uca arumajj, Tatitojj Natán profetaruw uñstäna, ucatsti aqham saraquïnwa:\n“Saram, ucat David sirvirejjampi parlam, yatiyaraquim, naya Tatitun arsutajja: ‘Janiw jumati nayataquejj mä templo utacharapquitäta, ucan nayajj jacañajjataqui.\nIsraelitanacaru Egipto marcat irpsuncta uca urut jichhacamajj, janipuniw nayajj templonacan utjascti, jan ucasti mä carpanacanacpunwa utjastjja.\nTake uca maranaca jupanacampi sarnakasasti, janipuniw jupanacat cawquïr jilïr irpirinacaparus maycti, qhitinacarutejj nayajj Israel marca apnakapjjañapataqui utt'aycta ucanacarusa, cedro maderat mä templo utacharapipjjeta’ sasajja.\nUca laycu, David sirvirejjarojja sascaquim, naya take ch'amani Tatitun arsutajja: ‘Nayaw jumarojj awatquirit irpsunsma, uqhamaraqui tama khepäjja sarañsa apakaracsma, uqhamat Israel marcajjan jilïripäñamataqui.\nCawquirutejj sarcäyätas ucansa juma chicaraquiw sarayätjja, take uñisirinacamatejj jumaru maqhatapcäyätam ucanacarusa k'alwa tucjaractjja, ucjjarusti jach'aruw aptaracsma, cunjämatejj acapachan jach'a jilïri jakenacajj tucupjje uqhama.\nUqhamarus marcajjataquejj mä orake waquicharactjja, ucaruraquiw Israel marcajj uscusta uca pachpa chekan jacapjjañapataqui, jan qhitis cun sascañapataqui, uqhamarac jan wali jakenacas jan t'akhesiyascañapataqui cunjämatï kalltanjja lurapcäna uqhama,\ncunapachatï jilïrinaca marcajjar apnakañapataqui utt'aycäyät ucapachasti. Nayaw take uñisirinacamatjja khespiyata uñjasiyäma. Yatiyaracsmawa jumanjja walja wawanacamaw utjani,\ncunapachatejj jacañamajj tucusjjani ucatsti jiwjjaraquïta, ucapachasti nayaw mayni juman wawamaru marcan reinopjjaru utt'ayaraquï.\nJuparaquiw nayataquejj mä templo utacharapitani, nayasti reinopjja wiñayataquipuniw utt'ayaraquëjja.\nNayaw jupan awquipayäjja, jupasti nayan wawajjaraquïniwa. Cunapachatejj cuna jan walsa lurani ucapachasti nayaw juparojj mutuyaraquï, jawk'antaraquïsa cunjämatejj mä awquejj wawapar jawk'antqui uqhama.\nUcampisa munasiñajjajj janiw jupatjja apakatäcaniti, cunjämatejj Saúl reyitjja apakasjjayäta uqhama, juparusti nayaw apakjjaracta jupa lanti jumaru utt'ayjjañataqui.\nJuman wawanacamajj wiñayaw apnakapjjani, uqhamaraqui reinomasti wiñayataquiraquïniwa nayan uñjatäscaraquiniwa, uqhamaraqui juman tronomasa wiñayataqui utt'atapuniraquïniwa’ ” sasa.\nNatán profetasti take acanacwa Davidarojj yatiyaraquïna, cunjämtejj uñjcatayna uqhamaraqui ist'catayna uqhampacha.\nUqhamasti David reyejj Tatitumpi parlañataquiw jupan nayrakataparu mantawayäna, ucat saraquïna: “Dios Tatitu, ¿qhitiraquït nayasti, uqhamaraqui cuna asquiraqui familiajjasti, acacama nayar puriyaniñamataquisti?\n¡Take ucanacasti jumataquejj janiw cunäquisa, Tatitu, aca sirviriman, uqhamarac wawanacajjan apnakañapajj cunjamäcanitï acat kheparojja uca tokenacatsa khanañcharactawa! ¡Janiw qhiti jakesa jumjamajj lurquiti, Tatitu!\n¿Cunampiraqui jichhasti säma, Tatitu, jumatejj aca sirvirimarojj suma uñt'sta ucapachasti?\nTake aca muspharcañanacsti jumaw lurtajja, cunjämatejj arscäyäta, muncaraquïyäta, nayan uñt'añajjataqui.\nIsrael marcama toketsti, ¡janiw yakha marcajj jupjamajj utjquiti, marcamasti maya sapaquiw aca orakenjja! Jumaraquiw, Dios, khespiytajja juman marcamäñapataqui, ucatsti jach'aruraquiw apttajja, jupataquisti jach'a muspharcañanacwa luraractajja. Egiptot khespiyanita marcam nayrakatatsti jumaw apanucuractajja, yakha marcanacarusa, uqhamaraqui diosanacaparusa.\nJumaraquiw amtaractajja Israelajj wiñayataqui juman marcamäñapataqui, jumasti Tatit Diosapäñamataquiraqui.\n“Uqhamasti, Dios Tatitu, arsutanacamjja phokhapunimaya aca sirvirimataqui uqhamaraqui wawanacapataquisa, cuntejj arscta ucasti phokhasipunpanaya.\nSutimasti jach'ar aptatapunïpan, ucatsti arsutaraquïpan, take ch'amani Tatitojj Israelan Diosapätapa. ¡David sirviriman wawanacapasti, juman yanapamampejj wiñayataquipuni sayt'aspan!\nJumätaw take ch'amani Tatitojj, nayar yatiyista wawanacajjan apnakañap toketjja; ucatwa nayajj, juman sirvirimäctsa ucasa, aca mayïwi mayt'assma.\nJumätawa Tatitu Diosajj, arsutanacamasti chekapapuniraquiwa, aca sirvirimarusti ucqha suma munasiñampiw arsuractajja;\njichhajj, aca sirviriman wawanacaparojj bendiciraquimaya, uqhamat juman yanapamampejj wiñayataquïpjjañapataqui. Jumaw, Dios Tatitu, arstajja, juman bendicionamampisti, aca sirviriman wawanacapajj wiñayataquipunïniwa” sasaw Davidajj mayisïna.


Tag Archive | aymar aru\nUkjama uka uru tukusiwixa qhipürunaka khust’ayampi taqpacha sarantarakiwa. Janiw kunasa kamachankiti, jisk’a utt’awinaka uñstasiwirakiwa: p’iqita t’anqtaña q’awjañaru, qutunakaru liwisiña, ch’aphinakaru jalaqtaña, ch’aphinanakru takxataña; walja jaqinaka ampara chara p’akisiwix; yaqhipa p’iqi thuqthapisiwix. Ukampinsa taqpacha uka utt’awinaka amuki t’aqhisiskan. Yaqhipa achachinakaxa thiya qhiparu tukutasiwix. “¡Utanasa thakhinsa tukusipunikaspan!” arusirinaka siwa, ch’amanchasina taqiru sarantaskakiñataki. Jisk’a wawanaka mä marata pä maratkama, ukhamaraki jiwantarakiwa. Tatanaka mamanaka imantasina llakipaxa t’aqhisiskan tatituna yanasapawa sasina. “Wawakata juk’aki llakisiyaña. Huaynakipan tawaqükipan, llaki juk’akiwa. Tatitu munañapawa tatanakaru mamanakaru jaqichasiña wawanakaparu jan tukusiñapaxa. Apayaña jisk’a wawanakaxa munasi, khithañaki walispa. ¡Ukjama llaki janiw chuymaru usuchankaniti!” arusirinaka kuttintarakiwa chuymachañataki. Yaqhipanaka karunampi p’iqi k’iruntasiwipxan thaya pañumpi ch’uxñsutapataru uskusiwiskan. Yaqhipa amparanakapa awayumpi aythapitaskan. Taqpacha t’aqxata isimpi sarantaskan. Thanta isinakampi janchita wayllunkusitaskan, ukampinsa, kusisitaki saraskan. Taqpacha taqhisiñapaxa jasakispan manqh’a sapuru utjasispan. Ukampinsa nayraqataru taqi saraskapxan.\nMayüru wasitat uñstasiwix.\nP’iqinchiri sarantaskan jaqinaka nayräxata, muyupayata qamasani chachanakata. (Pä chachanaka chhaqayataskan, janiw khitisa yatin kawkinkaspan. Taqpacha k’ithasiwix arusiskan. Mayüruna, mä arusiri p’inqha uka chachanaka sallqjawitapa aru apawixa. Yaqhipanaka thakhina jiwpacha sasaskan, chhipchhiñaki jan tamaru p’arxtañataki.) Tama saraskan qhiparu. Akxajamata jach’a p’iya qalarara wali manqha uñstasiwix, manqhapuniwa. Jaqhi wali saytatapuni janiw kithisa makataña munkanti, chiqa manqhapachapuniwa. Ukhamarusa qamasani chachanaka janiw makataña munkanti p’iqinchiriru uñakipasita. Sip’uskasina pichupa, musparaskan kumuta p’iqimpi, qamasampi nayraqaru sartawix, warampi ch’allaru sumataki junuskan, kupita qalltasina ch’iqa tuqiru. Walja jaqi yupaychañjama uñtaniwa sasaskan. P’iqinchiri amuki janiw kithiru uñkatawix. Ajanupana janiw axsarayata utkanti nayräru sarasina niya niya uraq p’iyaru jak’achayasina. Jan axsariri chachanaka jiwañaru tunti ajanumpi purintawixa, janiw kithisa yatiyawixa ch’ikhi p’iqinchiriru. Pä chillqimpi thiyaru purintaskan. Axsarampi, taqi jist’arata nayrampi, khathatiskan. Jan axsariri chachanaka niya p’iqinchiri suyt’am sasaña munan,ukjama jan ist’asiña p’iqinchiri arupawa, mä chillqi thiyaru takt’asina, jaqhiru manqhst’awixa. Qhuypinaka, llakinaka, wararinaka qallantapxiwa; axsaraya atipasisina. Yaqhipa qhispiyasipxiwa.\n– ¡Suytam, jilatanaka! ¿Kawkiru k’ithasisktasa? ¿Akhama aru katxasiñati? Jiwasa p’iqinchiri qhiparuta sarañani, jupa yatiwa kuna lurañawa. Ipiti kunarakisti jupapacha amuljasiñataki. ¡Nayrt’añani, jupa qhiparu! Akaxa taqpachata jark’añanaka jach’awa ukjama niya akampi jark’añanaka tukusiniwa. ¿Kithisa yatispa? Inasa uka manqhana suma jachuxa uraqi katuntasnawa tatituna imatapa jiwasataki. ¡Sarañani! ¡Jan t’aqhisiña, janiw kawkir purintañani! – Ukjam arusiri sasina jupa manqharu mantarakiwa sarawayxasina. Qamasani jaqinaka jupa qhiparu mantarakipxaraki ukharu taqpacha mantawirakiwa.\nLlakinaka, jachañanaka, nuwjañanaka, wararinaka uka qalarara manqhata ist’asiskan. Kithisa jiwatawa, janiw kithi qhispita mistuta chiqtaspan, janchi thuruwa. P’iqinchiri juk’ata tukusiña purintawix. T’ula t’ula katthapisitanawa. Ukhamaru askichasiwix mistuñataki. Ukañkama llakita, jachañanaka ayquñanakaraki ist’asiwix uka manqhana, p’iqinchiri jan unuqita amukita lu’piskasina qununtasirakiwa. Yaqhipa usuchata phiñasita jaqinaka p’iqinchiriru qallantapxi jachjaniña, jupaxa janiw ist’asirikiti. Ukanaka, t’ulata katthapisitanirakitan jalaqtasina, ch’amampi pataru mistuña munan. Yaqhipa p’iqipa q’asartata wila ajanuta phallantaskan. Taqi usunpi ayquñaskan, p’iqinchiriki waliptatakiskan. Akatjamata taqpacha uñch’ukiyapxi phichu sip’thapisita llakita arumpi p’iqinchiriru, ukampinsa janipiniwa jaqiru uñaqanxiti. ¡Amuki saykasiwix lup’iskasina ajanumpi, mä jach’a yatiri ukjama!\nJayata. Tama jaqinakaxa pist’askan. Sapüru mayni ch’usäntawix. Yaqhipa jalsuwix kutthasina nayra uraqirupata.\nTaqpachata, tunka päyaniki purintawix. Llakita, axsarata, awtjatata uñstasiskan k’asuta qarita jaqina ajanunakana, taqpacha amuki saraskan jan arusita. Pachpana p’iqinchiri ukjama amukiwa saraskan. Ukhamaraki wasitat arsuri janiw saña p’iqinpi sasaskan. Thiya sarawi wali ch’amapuninwa.\nTaqpachata sapüru mayni jalqawix tuka jaqiru purintañakama. Aynacht’ata ajanumpi, janiw parlasipkanti ayquñampiki saraskan.\nUsuta uñstatakisarakiskan jan jaqi ajanuni. Yaqhipa wali usutapuninwa. Yaqhipa amparanaka p’akita awayumpi kunkaru yapita sarapxaskan. Amparanakapan walja saqanakampi yapitaskan.\nT’aqhisina munasina, janiw ch’iqtaspanti, janchi ukch’pachaki usuntakispan.\nUkhamaraki wali qamasani jaqinaka suyawipa tinkunawix, ukhamaru jan atipayasita sarakarakiwa; ukjama, t’aqhisita ch’amampi qilunaqasina saraskan, arnaqasisina, usuta llakisiyata. ¿Kuna lurjataspan janiw kawkir kutthintaya utxanti? ¿Walja t’aqhita jiccha sarxatañata atipayasisnawa?\nJayp’u purintawix, wixchuskasina lawata katusita, akatjamata p’iqinchiri janiw jupa khurkati saraskanti. Mä chillqimpi taqpacha mayampi p’uyuru manthapxi.\n– ¡Atataw, charaxa! ¡Achakay, amparaxa! warariwix t’aqhisisina. Llakita arumpi mayni jachjawix p’iqinchiriru, jayata amukisiwix.\nQhantatiru, uka uru mayita p’iqinchiritaki ukhamaki qunutakiskan. Kikipaki.\nArusiri p’uyuta mistunkawix, pä jaqinakampi. Wilarata ajanuni, qhiparu uñtasiniwipxi kithinaka jakaskan, ukampinsa jupanakakin. Chuymanakapa axsarayañampi llakimpi purintawix. Uka machaqa jan uñjata qalarata jan thakhini uraqinxa. Qhipapäyuruna, awtu thakhita katuntapxatanawa, jicchaqhipankiriskan. P’iqinchiri uka thakhiru jupanakaru q’ipirapinxatanawa.\nJupanaka amuyasipxan kawka masinakapa jilatanaka kullakanaka jiwantawipxatan aka sarawisina. Jach’allakipuniwa jachitasipan. Jupanaka nayrapampi amtasiwix kunjama tukintasiru purinwix.\nArusiri p’iqinchiriru jak’achantawixa, parlasiña qalltawixa, llakita, qarita arumpi, suyawi chaqayatampi, jiskiwixa.\n– ¿Kawkir jichhaxa sarañani?\n– ¿Kawkiru irpista kawkiru sarañani? Juma jak’aru sarnaktan jaqinakaru amparamaru irnuqawixtan, qhiparu jiwasan utanaka achachilanaka awichanaka uruqinakapa anarpayasina kuna suyawina suma jakaña khayat qhumi uraqita. Ukampinsa jiwasaru t’unjawistawa juk’ampi. ¡Pä pataka ayllunaka juma qhiparu sarantaskan jicchaxa uñchukima qhawqakitan!\n– ¿Jumaxa janiw kithixa akankiti sasaña muntati? – p’iqinchiri jak’ata arusiwix jan p’iqi aytasina.\n– ¿Kunjama uka jiskitasma? ¡Uñchukima ukaru yatita! Jakhuñamawa qhawkasa jiwasata akanktan sarawixa juma qhipata! ¡Uñchukiñamawa kunjama jichhasktan! – Jiwaña purintaña walispan akham jakañataki.\n– ¡Janiw uñchukirismati!\nMä jiwata amukt’a.\n– ¿Thakhina aka sarawina juykuthati?\n– ¡Wawachatapachata juykhutwa!\nKimspacha p’iqi alintawix.\nJawq’a pacha samanapa purintawix qullu patana jiwata sanqanaka pichasisina. Urpu susuñaskan qullu patana chiara jamach’i chhiqha jawq’arasiskan thayampi. Jamach’i warariwix, lupi imantasiwix qinaya qhipata, qhinaya ratu unuqasiwix kaysat kayat.\nKimspacha uñarapisipxiwa asxarata.\n– ¿Jichha kawkiru sarawiñani? – wali llakita mayni arusiwix.\n– ¡Janiw yatktanti!\n“Radoje Domanović” Proyectotaki Jeannine Alcon aymara aruru jaqukipiri jaqukipatawa, 2021.


Sarayaku, Ecuador qhichwa markanx umax mä jakäwiwa · Global Voices Aymarata\nJaqukipäw uñt'ayata/apkatata 20 Mara t'aqa phaxsi 2015 18:40 GMT\nAka blog ullart'apxañäni Malagasy, Türkçe, Español, বাংলা, Deutsch, 日本語, English\nSarayaku qhichwa markax centro-sur de la Amazonia ecuatoriana uksan jikxatasi, petróleo, gas ukat minerales uka apsuñatw qillqatanak utjayawayi. Uraqinakapar arxatasa, Sarayaku markax medios de comunicación digitales ukatuqiw jupanakax jan uka khusu umanak apsuñatak p’iysuyañ munapk uka uñt’ayapxi. Uka qillqatax «Jaguar ukan wawanakapa» sutimp p’iqincht’atawa.\nEriberto Gualinga jupax aka área ukanx p’iqinchiriwa, ukatx walja videonak canal de YouTube ukar apkati. Janiw uka video ukakikiti jan ukasti sitio web ukat Twitter (@Sarayaku_Libre) uaktx Facebook ukan uñt’ayaraki.\nCorte Interamericana de Derechos Humanos (CIDH) ukax 2012 maranx Sarayaku markat arxati, ecuatoriano jilïr irpirix Sarayaku markan khunayanak p’iyarañatak janir firmkasax markanakampiw nayraqat aruskipt’añapa.\nUka may may herramientas apnaqäwinakampix kunjamas uñt’ayañ ukwa yatiqapxi. Sarayaku markax blog colectivo El Churo ukampiw chikanchasi waynanakar ch’amanchañataki ukhamat yaqha markanakax ukham video luräwinakamp chikanchasipxañapataki. Uka proyecto Rising Voices uksatx 2014 maranx mä beca jikxatatayna .\nAka videonx yatiyirix qhichwa arunw Sarayaku markatakix umax wali askiw sasinw yatiyi. Plataforma de subtitulado Amara ukatuqix videox ingles arun subtitulatawa, yaqhanakax yaqha arunakarux subtitulapxarakispawa.


“Escuela de Padres” sutin wakichawi thakhiñchañatakiw uñañchawayapxi | Radio San Gabriel\nLunes, Abril 8, 2019 - 16:55\nAka markanakasanx walja yatiqañ utanakaw utji ukhaman wawanakax yatintapxañapataki. Ukhamakipanx awki taykanakax uka amtawi ch’amanchapxañapatakix irnaqt’apxarakiwa. Jichhax aka urunakax walja tuqiwjanakan kunayman ñanqhachawinakat wilamas tapyin ist’askipanx thurkatañatakix kunayman wakichawinakwa kunkañchayapxaraki.\nUkhankiw uka wakichawix “Escuela de Padres” sutini, uka amtawix chiqasa uka wilamas taypit ñanqhachawinak tukjañatakiw sasinaw qhananchapxi, ukasti kunayman yäqawinak thuruñchañataki ukhaman suman jakañax utjañapataki. Ukataw jichhurux EL Alto markanx uñañchawayapxi ukhaman awki taykanakax uka yatiqañ uta tuqin wawanakapas yatintapkipanx jupanakax ukhamarak yatintapxañapataki kunjamas wawanakarux askin uñjataspa suman yäqataspa ukanakat juk’ampinakat yatxatapxañapataki.


Chuymar purtʼkiri Jesusan mayisitaparjam sarnaqapjjañäni | Taman yatjjatañataki\n¿Kuna arutsa liytʼäta? Afrikáans Albanés Alemán Amárico Argentina markan amparamp parlirinakataki Armenio Aymara Azerí Azerí (alfabeto cirílico) Becol Birmano Bislama Brasil markan amparamp parlirinakataki Búlgaro Camboyano Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Cingalés Colombia markan amparamp parlirinakataki Coreano Criollo haitiano Croata Dangme Danés Efik Endebele Endonga Enzema Eslovaco Esloveno Español Estonio Ewé Finlandés Francés Ga Georgiano Griego Groenlandés Guaraní Hiligaynon Holandés Húngaro Ibo Ilocano Indonesio Inglés Islandés Italia markan amparamp parlirinakataki Italiano Japonés Japón markan amparamp parlirinakataki Kazajo Kikuyu Kiniaruanda Kirguís Kirundi Kwangalí Kwanyama Letón Lingala Lituano Luo Malayo Malgache Maltés México markan amparamp parlirinakataki Nepalés Ngäbere (o guaymí) Noruego Oromo Pangasinán Panjabí Polaco Portugués de Brasil Quechua (Ayacucho) Quechua boliviano Rumano Rusia markan amparamp parlirinakataki Ruso Sepedi Serbio (Alfabeto cirílico) Serbio (alfabeto latino) Sesoto de Lesoto Shona Sranangtongo Suajili Suati Sueco Tagalo Tahitiano Tai Tigriña Tsonga Tsuana Turco Twi Ucraniano Umbundú Uruund Uzbeko Vendal Vietnamita Waray-Waray Wayuunaiki Wolaita Xhosa Yoruba Zulú Árabe\n“Awki [...], yoqamar jachʼañchamaya, wawamajj jumaru jachʼañchañapatakiraki.” (JUAN 17:1)\n¿Diosar uñtʼañajj kamsañsa muni?\n¿Kunjamsa Diosajj Jesusan mayisïwip nayrïr patak maranakan istʼäna?\n¿Kunjamsa Jesusan mayisïwiparjam sarnaqsna?\n1, 2. 33 marana Pascua fiesta amtatatjja, ¿kunsa Jesusajj arkirinakap laykojj luräna?\nKHÄ 33 marana, nisán phajjsin 14 urojj wali arumäjjänwa, ukhaw Jesusajj arkirinakapampi Pascua fiesta amtañ tukuyaskäna, ukajj kunjamsa israelitanakajj Egipto markat esclavöñat qhespipjjäna uk amtañatakïnwa. Ukampis Jesusan arkirinakapajj jukʼamp suma qhespiyataw uñjasipjjañapäna. Jïsa, “wiñay qhespiyasiñwa” jikjjatapjjañapäna. Qhepürojja (nisán phajjsin 14 urukïskänwa), Jesusajj enemigonakapan jiwayataw uñjasiñapäna. Ukampis ukham jiwatapaw taqe jaqenakarojj jiwañampita ukat juchampit qhespiyañapäna (Heb. 9:12-14).\n2 Kuntï Diosajj munasiñapat lurkäna uk jan armapjjañapatakejja, Jesusajj Pascua fiesta lanti amtasiñapatakiw jupan jiwäwip amtañatak uttʼayäna. ¿Kunjamsa uk luräna? Jan levaduran tʼantʼa aptasajj 11 arkirinakaparuw akham sas pasayäna: “Akajj janchejjawa, ukasti jumanak layku katuyatäniwa. Akjja nayat amtasisin lurapjjam” sasa. Ukat vino pasayasajj akham sarakïnwa: “Aka copajj machaq arustʼäwiwa wilajj toqe, akasti jumanakan askimatakiw wartasi” sasa (Luc. 22:19, 20).\n3. 1) Jesusan jiwatapatjja, ¿kunas pasawayi? 2) Juan 17 jaljan jikjjataski uka mayisïwi liytʼasajja, ¿kun jisktʼasiñasas wakisi?\n3 Moisesajj katoqkäna uka Ley toqew Diosajj israelitanakamp mä arustʼäwir mantäna, uka arustʼäwejj tukusiñampïskänwa. Uka lantejj mä machaq arustʼäwiw utjañapäna, Jehová Diosaw alajjpachar sarañatak ajllitanakamp uka arustʼäwir mantäna. Jesusajj janiw arkirinakapan nayra israelitanakjamäñap munkänti. Uka israelitanakajj Diosar yupaychañ toqetjja may maywa amuyapjjäna ukatwa Diosan sutip jiskʼachapjjäna (Juan 7:45-49; Hech. 23:6-9). Ukhamajj Diosan sutip jachʼar aptañatakejja, arkirinakapajj mä wawak sarnaqasipjjaspa ukwa Jesusajj munäna. ¿Kunsa ukatakejj luräna? Alajjpachankir Awkiparuw oracionan maytʼasïna, uk liytʼañajj jiwasatakejj wali askipuniwa (Juan 17:1-26; aka yatichäwin utjki uka qallta foto uñjjattʼam). Uka toqet yatjjatkasajj akham jisktʼasiñasawa: “Jesusan mayisitapjja, ¿Diosajj istʼpachänti? ¿Jesusan mayisitaparjamti sarnaqasktjja?” sasa.\n¿KUNAS JESUSATAKEJJ JUKʼAMP WAKISKIRÏNA?\n4, 5. 1) Jesusajj oración mayisiñ qalltkäna ukajja, ¿kunsa yatichistu? 2) ¿Jehová Diosajj Jesusar istʼasajj kuns luräna?\n4 Jesusajj wali arumkamaw arkirinakaparojj Diosat sum yatichaskäna. Ukhaw alajjpach uñtasajj akham mayisïna: “Awki, horasajj purinjjewa [...]. Wawamajj jumaru jachʼañchañapata[ki]. Jumajj Yoqamarojj taqe jaqenakjjaru chʼamanïñwa churtajja, kawkïrinaktejj churkta ukanakar wiñay jakaña churañataki [...]. Nayaw aka oraqenjja jachʼañchsma, tukuyaraktwa kuntejj lurañ churkista uksa. Jichhajj Awki, utjäwimanjja kunjäm jachʼa kankañamankkäyättejj janïra aka oraqe utjkipana, uka pachpa jachʼa kankañay churjjeta” sasa (Juan 17:1-5).\n5 Uka nayrïr jiskʼa tʼaqanak liytʼasajja, ¿kunas Jesusatakejj wali wakiskirïna uk amuytanti? Nayraqatjja, Awkipajj jachʼañchatäspa ukwa Jesusajj munäna. Cheqansa, Nanakan Awkejja sat mayisïwi qalltasajj akham sänwa: “Awkejja, sutimajj jachʼañchatäpan” sasa (Luc. 11:2). Ukatjja, arkirinakapatakiw mayirakïna. Jupajj “wiñay jakañ[wa]” churañ munäna. Ukat kuntï jupatakejj munkäna ukwa Jesusajj akham sas mayisirakïna: “Jichhajj Awki, utjäwimanjja kunjäm jachʼa kankañamankkäyättejj janïra aka oraqe utjkipana, uka pachpa jachʼa kankañay churjjeta” sasa. ¿Jehová Diosajj uk istʼasajj kuns lurpachäna? Kuntï wawapajj maykäna ukat sipansa jukʼampwa churäna, “jukʼamp jachʼa suti” (Heb. 1:4).\n“CHEQPACH DIOSAR” UÑTʼAPJJAÑÄNI\n6. Wiñay jakañ katoqañatakejja, ¿kunsa Jesusan arkirinakapajj lurapjjañapäna ukat “ukhampun lurapjjäna” sasajj kunatsa sistan?\n6 Wiñay jakañ katoqañatakejja, ¿kunsa juchar jaqenakajj lurapjjañapäna? Ukwa Jesusajj mayisïwipan qhanañcharakïna (Juan 17:3 liytʼasiñapawa). Diosaru ukat Cristor ‘uñtʼaskakiñaw’ wakisi sasaw säna. Ukampis janiw jupanakar sum uñtʼañakïkiti, jan ukasti kuntï yateqktan ukarjam sarnaqañasarakiwa. Jesusan arkirinakapajj ukhamwa lurapjjäna, ukatwa Jesusajj jupanakat akham säna: “Jupanakarojj churtwa Juman arunakama, jupanakasti katoqapjjewa” sasa (Juan 17:8). Ukampis wiñay jakañ katoqañatakejja, arkirinakapajj Diosan Arupata ukat ewjjtʼanakapatjja lupʼisipkakiñapänwa, ukat jiwañkamaw uka arunakarjam sarnaqapjjañapäna. ¿Ukhamti lurapjjpachäna? Jïsa. Ukatwa alajjpachankiri machaq Jerusalenan 12 qala cimientonakaparu sutinakapajj qellqantasïna (Apo. 21:14).\n7. Diosar uñtʼañajja, ¿kamsañsa muni, ukat kunatsa ukajj wali wakiskirejja?\n7 Wiñay jakañ jikjjatañ munstan ukhajja, ‘Diosar uñtʼañasawa’. Ukajj ¿kamsañsa muni? Griego arurjamajja, “Diosar uñtʼaskakiñamawa” sasaw uka arunakajj jaqokipasirakispa. Ukhamajj Diosar uñtʼañajja, sapürutjama Jupar uñtʼaskakiña sañwa muni, ukajj janiw tukuskaspati. Ukampis taqe kunjjar munañani Diosar uñtʼañajja, janiw kunas amtapajja ukat Jupajj kunjam Diosasa uk yatiñakïkiti. Jan ukasti, chuymasan munasiñ utjatap laykuw Jupampi ukat jilat kullakanakasamp sum apasiñasaraki. Kunjamtï Bibliajj siskejja, “khititejj jan munasiñanïki ukajj janiw Diosar uñtʼkiti” sasa (1 Juan 4:8). Ukat Diosar uñtʼañajja, Jupar istʼaña sañwa munaraki (1 Juan 2:3-5 liytʼasiñapawa). Cheqansa, ¡Jehová Diosar uñtʼirinak taypinkañajj wali askipuniwa! Ukampis tiempompejj janiw Diosamp sum apasjjsnati. Ukwa Judas Iscariote sat chachan sarnaqäwipajj uñachtʼayistu. Ukhamajj Diosamp sum apasiñatak chʼamachasiskakiñäni, ukhamatwa horasajj purinkani ukhajj wiñay jakañ katoqañäni (Mat. 24:13).\nSUTIM LAYKU IMAM\n8, 9. Jesusajj aka Oraqenkäna ukhajja, ¿kun lurañas jupatakejj jukʼamp wakiskirïna, ukat judionakan kuna yatichäwipas jupatakejj jan walïkänjja?\n8 Jesusan mayisïwipa, Juan 17 jaljan liytʼasajja, qawqsa Jesusajj arkirinakapar munasïna uk sum amuytanjja, ukampis jiwasar munasirakistuwa (Juan 17:20). Ukhamarusa, Jesusatakejj jiwasar qhespiyañajj janiw taqe kunat sipansa jukʼamp wakiskirïkänti, uk janiw armañasäkiti. Aka Oraqen jiwañapkamajja, jupatakejj Diosan sutip qʼomachaña ukat jachʼañchañaw jukʼamp wakiskirïna. Sañäni, kuna amtampis aka Oraqer jutäna uk Nazaret markankiri sinagogan qhanañchasajja, Isaías profetan aka qellqatapwa liytʼäna: “[Jehová] Tatitun ajayupaw nayjjanki, suma yatiyäwinak pobrenakar churañatakiw ajllisitu” sasa. Uka qellqatat liytʼasajja, Jesusajj Diosan sutipjja qhanwa arspachäna (Luc. 4:16-21).\n9 Jesusajj aka Oraqer janïr jutkäna, ukhatpachaw kʼari yupaychäwin pʼeqtʼirinakajj judionakan sarnaqäwiparjamajja, Diosan sutip jan aytapjjañapatakejj jaqenakar amtayapjjäna. Ukampis uka yatichäwejj Jesusatak janipuniw walïkpachänti. Ukatwa uñisirinakapar akham säna: “Nayajj Awkijan sutiparuwa jutta, jumanakasti janiw katoqapkistati; maynitejj kikpa sutiparu jutaspajja, ukaruwa katoqapjjasmajja” sasa (Juan 5:43, MT). Ukat jiwañapatak mä qawqha urunak faltkipanwa, kunas jupatakejj jukʼamp wakiskirïna uk akham qhanañchäna: “Awkiy, sutimajj jachʼañchatäpan” sasa (Juan 12:28). Cheqansa, Jesusatakejj Awkipan sutip jachʼañchañaw taqe kunat sipansa jukʼamp wakiskirïna, ukwa jupan mayisïwipat yatjjatasajj qhan amuytanjja.\n10, 11. 1) ¿Kunjamsa Jesusajj arkirinakapar Awkipan sutip yatiyäna? 2) ¿Kuna amtampis jichhürunakan wal irnaqañasa?\n10 Jesusajj akham sasaw mayisïna: “Kawkïrinaktejj akapach taypit ajlliskta nayaru churañataki, ukanakarojj yatiytwa jumajj khitïktatejj uka. Jumankirinakänwa, jumarakiw churista, juman arunakamsti phoqhapjjarakiwa” sasa. Ukat akham saskakïnwa: “Nayajj janiw akapachankjjäti, ukampis jupanakajj akapacharuw qheparapjje, nayasti jutjjtwa jumampïñataki. Qollan Awkejja, kawkïrinaktejj churkista ukanakarojj chʼamamampiy [‘Juman sutim laykojj’, NM] imam jupanakajj mayakïpjjañapataki, kunjamatejj Jumampi nayampejj mayakïktanjja ukhama” sasa (Juan 17:6, 11).\n11 Kunapachatï Jesusajj arkirinakaparu Diosan sutip yatiyäna ukhajja, janiw uka sutjja ukhamak aytkänti. Jan ukasti, uka sutejj kamsañs muni ukwa qhanañcharakïna. Sañäni, Jehová Diosajj kunjam Diosasa ukat kunjamsa jaqenakar sum uñji ukwa yatichäna (Éxo. 34:5-7). Ukat jichhürunakansa, alajjpachatwa Jesusajj Diosan sutipa aka oraqpachan yatiyañasatak yanaptʼasinkistu. ¿Kuna amtampis uk luraski? Aka ñanqhapachajj janïr tukuskipan walja jaqenakan Jehová Diosar uñtʼapjjañapatakiw ukham luraski. Ukat horasajj purinkani ukhaw Diosajj taqe chuyma servirinakapar qhespiyani, ukhamatwa taqe jaqenakajj Jehová Diosan jachʼa sutip uñtʼapjjani (Eze. 36:23).\n12. Diosan Arup yatiyañatakejja, ¿kunanak lurañas wakisi?\n12 Kuna luräwtï Jesusajj qalltkäna uk tukuyapjjañapatakiw arkirinakapar sum wakichäna. Mayisïwipan akham sänwa: “Kunjämtejj nayarojj akapachankirinak taypiru khitanistajja, uka pachparakiw jupanakarojj akapachankirinak taypiru khitta” sasa. Diosan arunakap sum yatiyapjjañapatakejja, kun lurapjjañapas wakisi ukwa Jesusajj kimsa toqet qhanañchäna. Maya, arkirinakapajj Supayan ñanqhapachapat jitheqtapjjañapatakiw Jesusajj Awkipar mayïna. Paya, arkirinakapajj Diosan Arupa istʼapjjañapataki ukat sarnaqäwinakapan qʼomäpjjañapatakiw Jesusajj mayirakïna. Kimsa, kunjamtï jupampi ukat Awkipampejj mayakïpkejja, arkirinakapajj ukham mayachtʼatäpjjañapatakiw jupajj walja kuti mayisirakïna. Ukhamajj ukanak yatisajj akham jisktʼasiñasaw wakisi: “¿Jesusan mayisitaparjamat sarnaqasktjja?” sasa. Arkirinakapatï ukhamarjam sarnaqañatak chʼamachasipjjasapäna ukhajja, walja jaqenakaw jupanakar istʼapjjasapäna, ukwa Jesusajj sum yatïna (Juan 17:15-21 liytʼasiñapawa).\nNayrïr patak maranakanjja, qollan ajayump yanaptʼatäsaw cristianonakajj mä wawak sarnaqapjjäna (13 tʼaqa uñjjattʼäta)\n13. ¿Kunjamsa Diosajj Jesusan mayisïwip nayrïr patak maranakan istʼäna?\n13 ¿Jehová Diosajj Jesusan mayisïwip istʼpachänti? Jïsa, ukwa Hechos libro liytʼasajj amuytanjja. Cheqansa, nayrïr patak maranakan utjkäna uka tamankir jilat kullakanakajj tʼaqa tʼaqaw sarnaqapjjasapäna. ¿Kunatsa? Judionaka, jan judionaka, qamirinaka, pisinkirinaka, esclavonaka ukat esclavonakan patronanakapaw ukankapjjäna. Ukampis taqeniw mä wawak sarnaqapjjäna, ukatwa Jesusan pʼeqtʼatajj mä cuerpokïpkaspas ukham irnaqapjje sasin Pablojj säna (Efe. 4:15, 16). Supayan ñanqhapachapanjja, jaqenakajj tʼaqa tʼaqaw sarnaqapjje. Ukhamajj Jehová Diosan yanaptʼapampikiw Jupar mayachtʼat yupaychsna, Diosaw qollan ajayupampi yanaptʼistu (1 Cor. 3:5-7).\nAka oraqpachanwa Jehová Diosan markapajj mayachtʼatäpjje (14 tʼaqa uñjjattʼäta)\n14. ¿Kunjamsa Diosajj Jesusan mayisïwip jichha tiempon istʼawayi?\n14 Apostolonakajj jiwjjapjjäna ukhajja, janiw taqenis Diosar mayachtʼat yupaychjjapjjänti. Kunjamtï profecianakajj siskänjja, Diosan markap contra saytʼir jaqenakaw uñstäna, jupanakaw kʼarinak yatichasajj kunayman yupaychäwinak uñstayapjjäna (Hech. 20:29, 30). Ukhamäkchïnsa, 1919 maranwa Jesusajj alajjpachar sarañataki ajllitanakarojj kʼari yupaychäwit apsüna, ukhamatwa jupanakarojj mayaruk tantachthapïna, ‘munasiñana mayaruk tukupjjañapataki’ (Col. 3:14). Uka ajllitanakajj Diosan arunakap yatiyasaw paqallqo millón jila ‘yaqha ovejanakar’ tantachthapisipki, jupanakajj “taqe markanakata, kunayman janchini, ukhamarak taqe casta parlani” jaqenakäpjjewa (Juan 10:16; Apo. 7:9). Cheqansa, Jesusan aka arunakaparuw Diosajj istʼawayi: “Akapachajj yatiñapataki jumajj nayaru khitanista, ukhamarak kunjämtï nayaru munasista, jupanakarus munasirakta” sasa (Juan 17:23).\nCHUYMAR PURTʼKIRWA MAYISÏWIP TUKUYÄNA\n15. ¿Kunsa Jesusajj alajjpachar sarañatak ajllitäpki ukanakatak mayïna?\n15 Janïr oracionan mayiskasajja, Jesusajj apostolonakaparuw jachʼar aptäna. ¿Kunjamatsa? Jupamp chika Reinopan apnaqapjjañapatakiw jupanakamp mä arustʼäwir mantäna (Luc. 22:28-30; Juan 17:22). Ukatjja, alajjpachar sarañataki qhepat ajllitäpkäni ukanak laykuw Diosat akham mayisirakïna: “Awkiy, jumaw jupanak churista. Jichhajj muntwa nayajj kawkinkkätejja, jupanakajj ukankapjjañaparaki, jumajj jachʼa kankañwa churista uk uñjapjjañapataki, jumasti janïra akapachajj utjkipanwa munasista” sasa (Juan 17:24). Yaqha ovejanakajj kuna suytʼäwinïpkitï ajllitanakajj ukjjat kusisipjjewa, janiw envidiasipkiti. Ukhamatwa cheqa cristianonakjamajj taqe chuym munasirïpjjatap uñachtʼayapjje.\n16, 17. 1) Mayisïwip tukuyasajja, ¿kun luraskakiñsa Jesusajj arsuwayi? 2) ¿Kun lurañatakis chʼamachasiñasa?\n16 Jehová Diosan markapajj mayachtʼataw Jupar yupaychapjje ukat kunatï cheqäki uksa yatipjjarakiwa, ukampis kunayman religionanak utjatap laykuw jaqenakajj uk jan creyiñ munapkiti. Nayrïr patak maranakanjja ukhamarakiw pasäna, ukatwa Jesusajj chuymar purtʼkiri aka arunakampi mayisïwip tukuyäna: “Suma Awkiy, akapachajj janiw uñtʼktamti, ukampis nayajj uñtʼsmawa, akanakasti yatjjapjjewa juman nayaru khitanitama. Jupanakarojj uñtʼaysmawa, ukampis uñtʼayaskakïmawa, kunjämtejj nayaru munasista uka munasiñajj jupanakampïñapataki, nayasti jupanakampïñajjatakiraki” sasa (Juan 17:25, 26).\n17 “Jesusajj janiw mayisitaparjam lurkänti” sasajj janiw khitis siskaspati. Jupaw jichhürunakan tam pʼeqtʼaski ukat juparakiw Diosan sutipa ukat amtanakap yatiyañasatak yanaptʼaskistu. Ukhamajj Jesusamp yanaptʼayasipjjañäni ukat ‘yatiyir sarapjjam, yatichapjjarakim’ sasin sawaykistu uk taqe chuym phoqhaskakiñäni (Mat. 28:19, 20; Hech. 10:42). Ukat Diosar mayachtʼata yupaychañatakis chʼamachasipjjañäni. Ukhamatwa Jesusan mayisitaparjam sarnaqañäni, Jehová Diosan sutipsa jachʼañchañäni ukat wiñayatakiw kusisit jakasirakiñäni.


Bible in one year - Aymara Bible 1997 - March 3\n1. Cunapachatejj Tatitojj Moisesaru Sinaí kolluna parlcän ucapachajj Aaronampina, Moisesampina wawanacapajj acanacänwa:\n2. Aarón chachan wawanacapajj acanacänwa: Nadabasti jilïri wawapänwa, ucjjarusti Abiú, Eleazar, Itamar ucanaca.\n3. Uca pusinpacharaquiw wawanacapajj Tatitur sirviñataqui sacerdotet loktatäpjjäna utt'ayatäpjjaraquïna,\n4. ucampis Nadab uqhamarac Abiú chachanacajj Tatitu nayräjjanwa jiwapjjäna, jupanacan mä jan uñt'ata nina Sinaí kollun loktapjjatap laycu. Jupanac paninisti janiraquiw wawanïpcänti, ucatwa Eleazar uqhamarac Itamar chachanacajj sacerdotet sarnakapjjäna, Aarón awquipan uñjata.\n5. Tatitusti Moisesarojj sänwa:\n6. “Leví tribun jakenacaparu jawsayam, jupanacan Aarón sacerdoten ewjjanacapa ist'apjjañapataqui, ucat uqhamarjam sirvipjjañapataqui.\n7. Jupanacasti Aaronampiru, take marcaruwa sirvipjjani Tatitumpi Jiquisiñ Carpäquis uca nayräjjana, uqhamarac kollana chekan sirviñataquis utt'ayatäpjjani.\n8. Uqhamaraquiw imapjjani Tatitumpi Jiquisiñ Carpan take yänacapsa, ucatsti take israelitanacar kollan chekan sirviñatac uchatäpjjaraquiniwa.\n9. Ucatsti levitanacarojj maynïri israelitanacatjja yakhachapjjaraquim, jupanacan Aaronampiru, wawanacapampiruqui sirvipjjañapataqui,\n10. sacerdocio lurañanacsti Aaronan wawanacapan amparaparu jaytaraquim. Maynitejj jan cunäcasina sacerdotet sarnakani ucajj juchañchasin jiwayatäniwa.”\n11. Tatitojj Moisesarojj sascaquïnwa:\n12. “Take israelitanac taypitjja, levitanacaruw ajllista, sapa familian jilïri wawapat sipansa. Jupanacasti nayancapjjewa.\n13. Take jilïri wawanacasti nayanquiwa. Cunapachatejj nayajj egipcionacan jilïri wawanacap jiwarayayäta ucqhajj, take israelitanacan jilïri wawanacaparuw nayajj nayatac yakhachasiyäta, uqhamarac uywanacapan nayrïri wawachat kallunacapsa. Uqhamasti nayancjjewa. Nayätwa Tatitojja.”\n14. Tatitojj Moisesarojj Sinaí wasara kollunjja sänwa:\n15. “Levitanacar jacthapim jisc'a familiatjama jach'a familiatjama, ucatsti kellkantam take yokall wawanacaru, mä phajjsinit amstaru.”\n16. Moisesasti takpach levitanacaruw jact'äna, cunjämatejj Tatitojj juparu siscatayna uqhama.\n17. Leví chachan wawanacapasti Gersón, Coat, Merari ucanacänwa.\n18. Gersón chachan wawanacapasti, jach'a familiatjamajj acanacänwa: Libni, Simei ucanaca.\n19. Coat chachan wawanacapasti jach'a familiatjamajj acanacaraqui: Amram, Izhar, Hebrón, Uziel ucanaca.\n20. Merari chachan wawanacapajj jach'a familiatjamajj acanacänwa: Mahli, Musi ucanaca. Take acanacaw Leví chachan jach'a familianacapänjja, jisc'a familianacarjamajja.\n21. Libni, uqhamarac Simei chachanacan jach'a familianacapajj Gersón chachan jach'a familianacaparaquïnwa.\n22. Take yokall wawanaca mä phajjsinit amstaru kellkantatanacajj pakallko waranka pheska patacani wawanacänwa.\n23. Gersón chachan jach'a familianacapajj Tatitumpi Jiquisiñ Carpa khepäjjap inti jalanta tokeruw puripjjäna.\n24. Gersón chachan wawanacapan familiapana jilïri jakepajj Eliasaf chachänwa, Lael chachan wawapa.\n25. Jupanacasti Tatitumpi Jiquisiñ Carpanjja kollan lugar uñjañataqui uchatäpjjänwa, uqhamarac carpata lip'ichimpi janjjatatäquis ucanacata, cortina utjqui carpa mantañan ucanacat cuna.\n26. Uqhamarac cortina pation utjqui ucata, patior mantañansa cortinajj utjqui ucata, cawquïritejj kollan chekana altararu muyuntqui ucanacata, uqhamaraqui cawquïri cuerdanacatï uchatäqui ucanacampita.\n27. Coat chachan wawanacapajj Amram, Izhar, Hebrón, Uziel ucanacänwa.\n28. Take uca yokall wawanaca kellkantatajj mä phajjsinit amstarojj quimsakallko waranka quimsa patacani wawanacänwa. Take aca jach'a familianacaw santuario uñjañatac uchatäna,\n29. ucatsti kollan chekat aynacha tokeruraquiw puripjjäna.\n30. Aca jach'a familianacan jilïri irpapajj Elizafán chachänwa, Uziel chachan wawapa.\n31. Aca jach'a familianacaraquiw imapjjäna Tatitun Arust'äwi Arcapa, mesapa, candeleropa, altaranacapa, uqhamarac take cunanacatejj yupaychañatac sirvqui ucanacsa, velonacapsa, take yänacapsa.\n32. Levitanacan jilïri jakepajj Eleazar chachänwa, Aarón sacerdoten wawapa, jupasti utt'ayatänwa cawquïri jakenacatejj kollan lugar uñjapjjañapäcänsa ucanaca uñjañataqui.\n33. Merari chachan familianacapajj Mahli, uqhamarac Musi ucanacänwa.\n34. Ucatsti take kellkantat yokall wawanacajj mä phajjsinit amstarojj sojjta waranka pä patacani wawanacäpjjänwa.\n35. Jilïri irpiri jakepajj Zuriel sat chachänwa, Abihail chachan wawapa, ucatsti puripjjänwa kollan chekat amsta tokeru.\n36. Merari chachan wawanacapajj imapjjänwa kollan chekan tablanacapa, cawquïri lawatejj mä thiyat mä thiyaru sarqui, uqhamarac postenacapa, take pampan uchatäqui uca lawanaca, take yänacapampi cuna.\n37. Uca quipcaraqui cawquïr lawanacatejj patio muyuntqui ucanacsa, utt'ayañatac uchatäqui uca lawanaca, ch'acurunaca, cuerdanacapamppacha.\n38. Inti jalsu toketsti, kollan lugar uñcatasita, Tatitumpi Jiquisiñ Carpäquis uca nayräjjarojj, Moisesampi, Aaronampiw puripjjäna, uqhamaraqui Aarón chachan wawanacapa, jupanacasti kollan lugar uñjapjjäna, maynïri israelitanac lanti. Ucatsti cawquïritejj jan cunäcasin sacerdotenacan lurañanacap lurän ucajj juchañchasin jiwayatänwa.\n39. Cunapachatejj Moisesampi, Aaronampejj levitanacaru censo aptapcän, jach'a familiatjama, cunjämatejj Tatitojj ewjjawaycatayna uqhamar lurasa, jupanacasti uñjapjjänwa take yokall wawanacana mä phajjsinit amstarojj pä tunca payan waranka wawanacätapa.\n40. Tatitojj Moisesarojj sänwa: “Take israelitanacan jilïri wawanacap jacthapim, mä phajjsinit amstaru, ucatsti sutinacap kellkantam.\n41. Ucatsti take israelitanacan jilïri wawanacap lantsti levitanacaru nayatac jilt'ayam. Nayätwa Tatitojja. Uca quipcaraqui luram israelitanacan uywanacapan nayrïri kallunacapampejja, ucanacat sipansa levitanacan uywanacapa jilt'ayarapita.”\n42. Moisesajj take israelitanacan jilïri wawanacapwa jacthapïna, cunjämatejj Tatitojj siscatayna uqhamar phokhasa,\n43. take yokall wawa kellkatanacajj, mä phajjsinit amstarojj pä tunca payan waranka pä pataca pakallk tunca quimsani wawanacänwa.\n44. Ucatsti Tatitojj Moisesarojj sänwa:\n45. “Apthapim take levitanacaru, israelitanacan jilïri wawanacapat sipansa, uqhamarac levitanacan uywanacapsa, israelitanacan uywanacapat sipansa. Levitanacasti nayanquiwa. Nayätwa Tatitojja.\n46. Ucampis israelitanacan jilïri wawanacapajj levitanacat sipansa waljaniwa; uqhamasti jiläqui uca pä pataca pakallk tunca quimsani jilïri wawanac cutsuyasipjjañapataquejj,\n47. sapakat maynita pheska sencillo kollke mayïta, cunjämäquiti kollan kollken alapajja uqhamarjama, cawquïri sencillo kollketï tunca mayan gramo alapanïqui uca,\n48. uca kollkjja Aaronampiru, wawanacapampiru churam, jupanacat cutsuyatäcaspas uqhama.”\n49. Moisesasti uca kollkenacjja apthapïnwa, cawquïri israelitanacan jilïri wawanacapatejj jiläcäna ucanacat cutsuyasa,\n50. ucatsti apthapitajj waranka quimsa pataca sojjta tunca pheskani sencillo kollkenacänwa, cunjamäquitï kollan kollken alapajja uqhamarjama.\n51. Ucjjarusti take uca kollkenacjja churjjänwa, Aaronaru, wawanacapampiru, cunjämatejj Tatitojj arscatayna uqhama.\n1. Tatitojj Moisesampiru, Aaronampirojj sänwa:\n2. “Mä censo aptam jach'a familiatjama, jisc'a familiatjama, cawquïr levitanacatejj Coat chachan wawanacapäqui ucanacata,\n3. quimsa tunca maranita, pheska tunca marancama, ucatsti Tatitumpi Jiquisiñ Carpan lurañanacataquis waliraquïpjjpan.\n4. “Coat chachan wawanacapan lurañanacapajj wali kollanawa ucanacasti acanacawa:\n5. Cunapachatejj takpach marcajj sarjjaruña munani ucqhajj Aaronampi wawanacapampejj kollan velonaca apakapjjani puncu mantañata, ucatsti Arust'äwi Arcaruw ucampi janjjatapjjani,\n6. uca patarusti suma lip'ichinacampiw janjjatapjjaraquini, ucjjarusti sapa morado telampiw janjjatapjjaraquini, ucatwa lawanacampi apañatac uchapjjaraquini.\n7. Ucatsti loktaña mesa patjjarojj mä morado telampiw janjjatapjjaraquini, uca patjjaruw uchapjjaraquini platonaca, cucharonanaca, copanaca, jarranaca vino loktañataqui, uqhamaraqui sapür loktañ t'ant'anacsa.\n8. Take uca patjjaruraquiw mä wila tela janjjatapjjani, ucatsti suma lip'ichinacampiw imantapjjani, ucatwa lawanacampi apañatac uchapjjani.\n9. Ucatsti mä morado tela aptasinjja candeleroruw ucampi imantapjjani, uqhamarac lamparanaca, tenazanaca, platillonaca, take vasonaca, cawquïrinacatejj aceitetaqui apnakasqui ucanaca.\n10. Take ucanacwa llawuntapjjäta suma lip'ichinacampi imantasa, ucatsti lawanacwa apañataqui uchapjjäta.\n11. “Korit lurat altarjjarusti mä morado telampiw janjjatapjjaraquini suma lip'ichinacampi imantasina, uqhamarac ucanacjja mä lawanacjjaruw apapjjäta.\n12. Ucjjarusti apthapipjjätaw cawquïri yänacatejj kollan chekan apnakatäcäna take ucanaca, ucatsti mä morado telaruw take ucanac uchapjjäta, mä suma lip'ichinacar llawuntasaraqui, uqhamarac ucanacjja mä lawanacjjaruw apapjjäta.\n13. Uqhamaraquiw altaran liq'inacapsa, khellanacapsa k'omachapjjäta, ucatsti mä suma wila telampiw imantapjjäta.\n14. Uca patjjarusti take cunanacatejj altaran sirviñatac apnakasqui ucanacwa uchapjjaraquïta: braseronaca, tenedoranaca, palanaca, jach'a jarranaca, take cunanacatejj altaran apnakasqui ucanaca. Take acanacaruw patjjat suma lip'ichinacampi imantapjjäta.\n15. Cunapachatejj Aaronampi wawanacapampejj take kollana k'oma yänac llawthapiñ kalltapjjani, sarañataquisa niya janc'aquïpjjaraquini ucapachasti Coat chachan wawanacapaw jutapjjani take ucanac apañataqui; ucampis janiw amparanacapampi llamct'apcaniti cunatejj kollanäqui ucjja, jan jupanacan jiwañanacapataqui. Take acanacwa apapjjañapa Tatitumpi Jiquisiñ Carpatjja, Coat chachan wawanacapajja.\n16. Eleazar sat Aarón chachan wawapajj lamparanacan aceitepa, k'apquir incienso, juyra churat ofrendanaca, Diosaru churañ aceite imañaparaquiwa. Uqhamaraquiw kollan lugar uñjañapa, take cunanacatejj ucan utjqui ucanacsa, uqhamaraqui take kollan yänacatejj utjqui ucanacsa.”\n17. Tatitusti Moisesampiru, Aaronampirojj sänwa:\n18. “Jan jumanacajj munapjjamti Coat chachan familianacapan levitanac taypit chhakhañapjja.\n19. Jan jupanacan jiwañampi mutuyatäpjjañapataqui kollan yänac llamct'apjjatap laycu, ucatsipansa acanacaw lurañanacapajja: Aaronampi wawanacapampiw sapjjani, sapa mayniru cunanactejj lurapjjañapäqui, uqhamarac cunanacatejj apascani ucanacsa.\n20. Uqhamatwa jupanacajj jan mantapcaniti cunatejj kollanäqui ucanac uñjirejja, ucatsti janiraquiw jiwapcanisa.”\n21. Tatitojj Moisesarojj sascaquïnwa:\n22. “Uqhamarac Gersón chachan wawanacaparojj jacthapim jach'a familiatjama, jisc'a familiatjama.\n23. Quimsa tunca maranita, pheska tunca marancama, ucanacasti Tatitumpi Jiquisiñ Carpan lurañanacataquis walïpjjaracpan.\n24. “Gersón chachan wawanacapan lurañanacapajj acanacawa:\n25. Jupanacasti kollan chekan cortinapwa apapjjani, Jiquisiñ Carpäquis uca, suma lip'ichimpi patjjar janjjatatäquis uca, cawquïri cortinatï Jiquisiñ Carpa mantañancqui uca,\n26. uqhamaraqui pation cortinanacapa, cawquïri cortinatejj patior mantañancqui uca, altararu muyuntqui uca, uqhamarac cuerdanacapa, take cunanacatejj loktañataquïqui uqhamaraqui lurañanacataquis waquisqui ucanaca.\n27. Aaronampi, wawanacapampiraquiw, cuntejj Gersón chachan wawanacapajj lurapcani ucanacjja uñjapjjani, uqhamarac cuntejj apapcani ucanacsa. Jumanacaw jupanacar yatichapjjäta cunatejj lurañapäqui ucanacsa.\n28. Take acanacwa lurapjjani Gersón chachan wawanacapajja, Diosampi Jiquisiñ Carpanjja, Itamar sat Aarón chachan wawanacapan yatichataraqui.\n29. “Merari chachan wawanacaparusti uca quipcaraqui censor jacthapim, jach'a familiatjama, jisc'a familiatjama.\n30. Takeniruraqui sutinacap kellkantam quimsa tunca maranit pheska tunca marancama, uqhamarac Tatitumpi Jiquisiñ Carpan lurañanacataquis walïpjjaracpan.\n31. Jupanacan lurañanacapasti Tatitumpi Jiquisiñ Carpanjja acanacawa: Santuarion tablanacapa, mä thiyat mä thiycama sarquis uca lawanaca, postenaca, poste utt'ayañanaca.\n32. Uqhamaraqui pation postenacapa, cawquïri lawanacatejj santuarior muyuntqui ucanaca, utt'ayaña lawanacampi, ch'acurunaca, cuerdanaca, take cunanacatejj luräwinaca munasqui ucanaca. Jumaw sapa mayniru cunatejj apañapäqui ucanac saraquïta.\n33. Take acanacwa Merari chachan wawanacapan jach'a familianacapajj lurapjjani, ucanacsti Itamar sat Aarón sacerdoten wawapan sarayataraquiw lurapjjani.”\n34. Moisesampi, Aaronampi, Israel marcan jilïri jakenacapampisti censo aptapjjäna jach'a familiatjama, jisc'a familiatjama, take Coat chachan wawanacapatjja,\n35. cawquïrinacatejj quimsa tunca maranïcän, pheska tunca marancama, uqhamarac cawquïrinacatejj Tatitumpi Jiquisiñ Carpan lurañanacataquis walïpcaraquïna ucanaca.\n36. Take sutinacap kellkantat jakenacasti takpachanejj pä waranka pakallko pataca pheska tuncani jakenacäpjjänwa.\n37. Takpachajj acanacänwa Coat chachan wawanacapajja, cawquïri jakenacatejj Jiquisiñ Carpan lurañanacataquis walïpcaraquïna ucanacajja. Take acanacarusti Moisesampi Aaronampiw jacthapipjjäna, Tatitojj Moisesaru arscatayna uqhamarjama.\n38. Gersón chachan wawanacapajja, jach'a familiatjama, jisc'a familiatjamajja,\n39. cawquïrinacatejj quimsa tunca maranit pheska tunca maranïpjjän, uqhamarac Tatitumpi Jiquisiñ Carpan lurañanacataquis walipcaraquïna,\n40. ucanacasti pä waranka sojjta pataca quimsa tuncani jakenacänwa.\n41. Take acanacaw jacthapitäpjjäna Gersón chachan wawanacapajja, cawquïri jakenacatï Tatitumpi Jiquisiñ Carpan lurañanacataquis walïpcaraquïna ucanacajja, cunjämtï Moisesampi Aaronampejj censo aptapjjäna, Tatitun arsutaparjama.\n42. Merari chachan wawanacapajja, jach'a familiatjama, jisc'a familiatjama,\n43. cawquïrinacatï quimsa tunca maranit pheska tunca marancamäpjjäna, uqhamarac Jiquisiñ Carpan lurañanacataquis walïpjjaraquïna,\n44. ucanacasti quimsa waranka pä patacani jakenacänwa.\n45. Take acanacaw jacthapitäna Merari chachan wawanacapatjja, cawquïrinacatï Jiquisiñ Carpan lurañanacataquis walïpjjaraquïna ucanacajja, cunjämatï Moisesampi, Aaronampejja jacthapipcäna ucarjama, cunjämatejj Tatitojj Moisesar arscatayna uqhama.\n46. Moisesampi, Aaronampina take levitanacata, Israelan jilïri jakenacapampi jach'a familiatjama, jisc'a familiatjamajja,\n47. cawquïrinacatï quimsa tunca maranit pheska tunca maranïpjjäna, uqhamarac Tatitumpi Jiquisiñ Carpan lurañanacataquis walïpjjaraqui,\n48. ucanacajj quimsakallko waranka pheska pataca quimsakallko tuncani jakenacänwa.\n49. Aca censojj lurasïnwa cunjämtejj Tatitojj Moisesaru arscatayna uqhamarjama, ucatsti sapakat mayniruraquiw satänjja, cunatejj lurañapäcäna, cunatejj apañapäcäna ucanacjja, cunjamtï Tatitojj Moisesaru arscatayna uqhama.\n1. Tatay, jumaruw jach'añchsma, nayar khespiyatamata, timanacajjan nayat larusiñapjja, janiw munctati.\n2. Dios Tatay, jumaruw art'asinsma, jumasti waliptayistawa.\n3. Tatay, jumaw wiñay jiwañat irpsustajja, wiñay jiwañar mantquirit jactayistajja.\n4. Tatitun arquirinacapa, jupar k'ochupjjam, kollan sutipar yuspagarapjjam;\n5. k'apisiñapajj mä juc'ataquiquiwa, munasiñapasti wiñayataquiwa; jayp'u tokerutejj jachañajj puristanejja, willjta tokerojj cusisiñaw utj- jjestani.\n6. Nayajj walin jicjjatasisajj säyätwa: “Janipuniw cunas tincuyquitaniti” sasa.\n7. Tatay, qhuyapayasiñamaw nayarojj thuruñchitäna, aytat cancañamampi, ch'amamampi; ucampis ajanum nayatac imantasitam laycuw pächasiñar purta.\n30. Asqui jakejj janipuniwa aynacht'añaru purcaniti, ucampis ñankha jakejj janiw aca oraken jaccaniti.\n31. Asqui jaken lacapatwa yatiñ cancañajj mistsu, ucampis ñankha jaken lajjrapjja qharekapjjaniwa.\n32. Asqui jakejj asquinacwa parli; jucharar jakesti jan walinacacwa parli.\n1. Ucürunacansti walja jakenacaw tantachasipjjäna, janiraquiw jupanacan cuna mank'añapas utjcänti. Ucatsti Jesusajj discipulonacapar jawsasinjja sänwa:\n2. —Aca jakenacatjja walpun qhuyapt'ayasta, jupanacasti quimsa uruw nayamp chicäjjapjje, janiraquiw cuna mank'añanacapas utjquiti.\n3. Jan mank'atpach utanacapar qhitanucjjerista ucqhajja, karipjjaspawa. Janiraquiw ch'amanacapajj thaquinjj utjcaspati, yakhepanacasti jayat jutapjje —sasa.\n4. Discipulonacapasti Jesusarojj sapjjänwa: —¿Cunjämarac mank'añsti aca wasaran jupanacar chursnasti? —sasa.\n5. Jesusasti jupanacarojj jisct'araquïnwa: —¿Kawkha t'ant'as jumanacan utjapjjtam? —sasa. —Pakallkoquiw utjapjjetu —sasaw jupanacajj sapjjäna.\n6. Ucatsti Jesusajj —Jakenacajj konurt'apjjpan —sänwa. Pakallk t'ant'a apjjarusinjja Diosaruw yuspagaräna. T'ant'anac pachinokasinsti discipulonacaparuw churäna, jupanacasti jakenacaruw laquintaraquïna.\n7. Mä kawkha chawllanacaraquiw jupanacan utjäna. Jesusasti Diosar yuspagarasinjja uca chawllanacjja jakenacaruw laquirayaraquïna.\n8. Takeniw mank'ampejj sist'asipjjäna. Puchunacsti pakallk canasta phokharacwa apthapipjjäna.\n9. Mank'apcäna ucanacasti niya pusi waranka jakenacänwa. Jesusasti jupanacarojj utanacaparuw qhitanucjjaraquïna.\n10. Mä boter mantasinsti, Jesusajj discipulonacapampiw Dalmanuta ucsa tokenacar sarjjäna.\n11. Fariseonacasti Jesusan ucar jutasinjja jupampiw ch'ajjwapjjäna. Jesusar yant'añataquisti alajjpachat mä unañcha uñacht'ayañapataquiw mayipjjaraquïna.\n12. Jesusasti chuymapan llact'asisinjja sänwa: —¿Cunats aca jakenacajj mä unañcha mayipjje? Khanacwa sapjjsma, janiw cuna unañchas uñachayascaniti —sasa.\n13. Ucatsti jupanacar jaytjawayasinjja boter mantasinwa, kota qhurcataru sarjjäna.\n14. Discipulonacasti mank'a apasiñjja armasiwayapjjänwa, botensti mä sap t'ant'aniquiraquiw uñjasipjjäna.\n15. Jesusasti jupanacarojj ewjjt'änwa: —Amuyasipjjam fariseonacan levadurapampita, Herodesan levadurapampitsa —sasa.\n16. Discipulonacapasti jupanaccamaw parlaquipasipjjäna: —¿Jan t'ant'anïtas laycuw uqham sispacha? —sasa.\n17. Jesusasti jupanacan parlapjjatap yatisinjja sänwa: —¿Cunatsa jumanacajj: “Janiw t'ant'ajj utjquiti” sas parlasipcta? ¿Janïrat amuyt'asipcta? ¿Uqham kala chuymanïpjjapuntati?\n18. ¿Janit uñjapcta, janiraquit ist'apcaractajja? ¿Janit amtasipcta?\n19. Cunapachatï pheska waranka jakenacarojj pheska t'ant'ata mank'arayctjja ucjja, ¿kawkha canastarus puchunacjj apthapipjjtajja? —sasa. Jupanacasti sapjjänwa: —Tunca payani canastaruw apthapipjjta —sasa.\n20. —Cunapachatï pakallko t'ant'ata, pusi waranka jakenacar mank'arayctjja ucqhajj ¿kawkha canastarus puchunacjja apthapipjjaractajja? —sasa. Jupanacasti sapjjewa: —Pakallko canastaruw apthapipjjta —sasa.\n21. Ucatsti Jesusajj sänwa: —¿Jichhacamat jan amuyt'asipcta? —sasa.


Cifrar = Chimpuña\nCopia de seguridad = Jark'aqat waraqäwi\nCuña de audio = Ist'añ chillpa\nDisco duro = Waraqañawja\nDisco externo = Anqa imaña\nEmpresas cibermercenarias = Llika lunthatir imprisanaka\nFormatear = Qalltayaña\nInfectar = Piykataña\nSeguridad digital = Llika jark'aqäwi\nServicio de inteligencia = Uñaqir saraña\nSeudónimo = K'ari suti\nSistema operativo de código libre = Inak chimpun sistima upiratiwu\nSoftware libre = Ina software\nTecnologías de software libre = Inak software tiknulujiyanaka\nViolencia de género = Warmir chachar yanqhachaña\nAmtasax mä qillqatani ukatxa mä ist'añ chillpanirakiwa, jasa apnaqkayakiwa, ukat inphurmatika uksat jan suma amuyapki jupanakatakix kunjamti tiknulujiya uksat arst’asipkix ukarjam wakt’ayatawa. Ina software tiknulujiyanaka uksatuqit qillqatax aski ukat qhanats qhanarakiwa, llikan yatiyäwis jark'aqasiña uksata.\nApthapi Digital ukax mayacht’asis ch’amampiw wakichata, markanakatak ukhamarak khitinakati llika jark'aqäwi uksat juk’amp yatiñ munapki jupanakatakiw qillqatatuqis ist'añ chillpatuqis uñt’ayata.\nJach’a amtax ina software iramintanakxat wakiskir yatiyäw ch’iqiyañatakiwa, uka kipkarak aymar markanakar llika jark'aqäwi ukax jilpach puriñapatakiwa. Llikan tantachasisaxa, pata uksan yatiykipasitanakasamp llikankir yatiyäwimpix juk'amp jark’aqatäñapatakiw inak tiknulujiyanak apnaqapxañap munapxta.\nVictoria Tinta Quispe419 Qillqatanaka\nElias Quispe Chura48 Qillqatanaka\nPhuyu (phuyu.no)0 Qillqata\n¡Uñt'ayapaxañamax askispawa! taqpach utjirinaka (qillqata, ist'añ uñtañ waruqata ukatx jamuqanakampi) Creative Commons lisinsyapamp apnaqatawa.\nAkxa apaqasmawa ukat marka masinakamaruw uñt'ayasma, khititi uñstayki ukar yäqas apnaqasapuni. Taqpach (ist'añ waruqta+iwxt'äwinaka) munstaxa, akaruw qillqt'anipxitasma.\nGlobal Voices Aymarata · Anqan jark'aqatäñasatakiw llikan amuyt'asisktana\nGlobal Voices Aymarata · ¡Llikan aruskipäwinakas jark’aqañatakix jan khitins amuykay chimpunak uñstayapxañäni!\nGlobal Voices Aymarata · Malware ukat phishingimpirak amuyasïtawa


Pablojj Timoteoruw ajlli (1-5)\nVisionanwa Macedoniankir mä jaqer uñji (6-10)\nFilipos markanjja Lidia warmiw creyentëjje (11-15)\nPablompi Silasampejj carcelan llawintatäpjjewa (16-24)\nCárcel uñjirimpi familiapampiw bautisatäpjje (25-34)\nCarcelat irpsurejj marka apnaqerinakaw jutapjjañapa siw Pablojja (35-40)\n16 Ukatjja Derbe markaruw jupajj purïna, Listra markarus ukhamaraki. Ukanjja Timoteo sutini mä discipulow utjäna, jupan mamapajj judía warmïnwa, creyenterakïnwa, tatapasti griego jaqënwa. 2 Listra markansa Iconio markansa wali sumwa jilatanakajj Timoteot parlapjjäna. 3 Pablosti nayamp chikaw Timoteor irpañ munta sasaw säna. Ukatjja uka lugaranakankir judionak kawsaw Timoteor circuncidäna,* griego jaqen wawapätap taqeni yatipjjatap layku. 4 Kunanaktï Jerusalén markankir apostolonakampi jilïr irpirinakampejj* amtapkäna ukanakjja, markat marka sarkasaw jilatanakar yatiyapjjäna, ukhamat ukarjam phoqapjjañapataki. 5 Ukhamasti congregacionanakajj taqe chuymaw Diosar confiyasipkakïna,* urut urutjamaw yapjjattaskarakïna. 6 Ukatsti jupanakajj Frigia, Galacia taypnamaw sarapjjäna, Asia provincian Diosan arunakapat jan parlapjjañapatakejj espíritu santow* jupanakar jarkʼäna. 7 Misiar saraqapkäna ukhajja, Bitiniar sarañatakiw jupanakajj chʼamachasipjjäna. Ukampis uksar jan sarapjjañapatakejj Jesusan espiritupaw jupanakar jarkʼäna. 8 Ukhamajj Misia mark pasasaw* Troas markar saraqapjjäna. 9 Arumasti Pablojj mä visionanwa Macedoniankir mä jaqer nayraqatapan saytʼat uñjäna, uka jaqejj akham sasaw jupar ruwtʼasïna: “Macedoniar pastʼanim, yanaptʼapjjeta” sasa. 10 Jupajj uka visión uñjäna ukhajja, Macedoniar mantañatakiw chʼamachasipjjayäta, Diosaw jupanakar suma yatiyäwinak yatiyañasatakejj jawspachïstu sasaw amuyapjjayäta. 11 Ukatwa nanakajj barcor sarjjatasin Troas markat Samotracia islar cheqaki sarapjjta, qhepürojj Neápolis markaruw sarapjjarakta. 12 Ukhamarus uka cheqatjja romanonakan apnaqat Filipos markaruw sarapjjta, uka markajj Macedonia toqen wali uñtʼatänwa. Uka markanwa mä qhawqha urunakajj quedasipjjarakta. 13 Sábado urojja punku anqäjjar mistusaw jawir jakʼar sarapjjta, oración lurañatak mä lugaraw ukan utjpacha sasaw amuyapjjayäta. Qontʼasisajja tantachatäsipkäna uka warminakaruw parlañ qalltapjjta. 14 Ukatjja Tiatira markankiri ukhamarak Diosar adorir mä warmiw ukan istʼaskäna, sutipajj Lidia satänwa, jupajj morado isinak aljirïnwa.* Kuntï Pablojj parlaskäna ukanak sum istʼañapatakiw Jehová* Diosajj jupar chuym phoqatpach jistʼaräna. 15 Jupasa utapankirinakas bautisasipjjäna ukhajja, akham sasaw jupajj wal ruwtʼapjjetu: “Jumanakatï Jehová* Diosat jan jitheqtiri serviripat uñjapjjchistajja, jutapjjam, utajan quedasipjjam” sasa. Ukatjja mun jan munasaw nanakajj sarapjjta. 16 Oración lurañäki uka cheqar sarasipkayäta ukhajja, demonion mantat mä sirvienta tawaqow jikjjatapjjetu,* jupajj yatiri mä demonion mantatänwa. Kunatï jutïrin paskani ukanak yatisajja, walpun patronanakapar qollqechäna. 17 Uka tawaqojj Pablorus nanakarus arkasipkakitänwa, akham arunakampiw jachʼat arnaqasïna: “Aka jaqenakajj Jachʼa Diosan esclavonakapawa, salvasiñ thakitwa jumanakar qhanañchasipktamjja” sasa. 18 Uka tawaqojj walja urunakaw ukham arnaqasjjäna, Pablojj janiw jukʼamp istʼañ munjjänti, ukatwa kutikipstasin uka demonior akham säna: “Jesucriston sutipjjaruw nayajj sissma, uka tawaqot mistum” sasa. Uka demoniojj ukaratpachaw mistjjäna. 19 Ukhamasti uka tawaqon patronanakapatakejj janiw kawkit qollqechasiñas utj-jjänti, uk uñjasaw jupanakajj Pablompir Silasampir katuntapjjäna, ukatjja qhaturuw qatatipjjäna, marka apnaqerinakan ukaru. 20 Magistradonakan ukar puriyasajja, akham sasaw sapjjäna: “Aka jaqenakajj markasaruw chʼajjwayasipki. Jupanakajj judiöpjjewa, 21 jiwasajj romanöstanjjaya, kawkïr costumbrenaktejj jupanakajj yatichasipki ukanak arkañasa lurañasa janiw jiwasatakejj walïkiti” sasa. 22 Jaqenakajj mayachtʼasisaw jupanak contrajj saytʼapjjäna. Magistradonakajj isinakap chʼiyjasajja, lawamp jawqʼjapjjam sasaw sapjjäna. 23 Wal nuwjasajj carcelaruw jaqontapjjarakïna, jupanakan jan escapapjjañapatakejj sumpun uñjapjjäta sasaw cárcel uñjirirojj wal ewjjapjjäna. 24 Uka ewjjanak katoqasasti cárcel uñjirejj jukʼamp manqharuw jupanakar jaqontäna, kayunakapsa mä ceporuw* achuntayarakïna. 25 Niya chika arumäjjäna ukhajja, Pablompi Silasampejj oracionwa lurasipkäna, cantasaw Diosar jachʼañchasipkarakïna. Preso katuntat jaqenakas istʼapjjarakïnwa. 26 Ukatsti mä akatjamatwa jachʼa terremotojj sartäna, carcelan cimientonakapas wal khatatirakïna. Ukaratpachaw taqpach punkunakas llawirtäna, cadenanakas taqenitwa jarartarakïna. 27 Cárcel uñjirejj ikit sarthapïna ukhajja, llawiratwa carcelan punkunakap uñjäna. Preso katuntat jaqenakajj sarjjapjjpachaw sasaw jupajj amuyäna, ukatwa espadap apsusisajj jupa pachpa jiwayasiñampïskäna. 28 Pablojj akham sasaw jachʼat artʼäna: “¡Jan juma pachpajj kuns lurasimti, taqeniw akankasipkta!” sasa. 29 Ukhamasti uñjañatakejj antorchanak churapjjeta sasaw jupajj mayïna, manqhar tʼijuntasajj* wali khatattʼasisaw Pablompin Silasampin nayraqatapar killptʼasïna.* 30 Jupanakar anqar irpsusajj akham sasaw jupajj säna: “Tatanaka, ¿salvasiñatakejj kun lurañajas wakisi?” sasa. 31 Jupanakajj sapjjarakïnwa: “Tatit Jesusar creyiñamawa, ukhamatwa jumasa utamankirinakas salvasipjjäta” sasa. 32 Ukatsti jupanakajj Jehová* Diosan arunakapatwa juparusa taqe khitinakatï utapankapki ukanakarus parlapjjäna. 33 Uka kikpa aruma horasanwa jupanakar irpasin heridanakap jareqäna. Ukatjja jankʼakiw jupasa taqe utapankirinakas bautisasipjjäna. 34 Ukatsti jupajj utaparuw jupanakar irpantäna, mä mesa wakichasaw jupanakar manqʼa churäna. Niyakejjay jichhajj Diosar creychïnjja, walpun jupajj utapankirinakamp chikajj kusisïna. 35 Uröjjäna ukhajja, guardianakaruw magistradonakajj khitapjjäna, akham sapjjañapataki: “Uka jaqenakar antutjjam” sasa. 36 Cárcel uñjirejj akham sasaw jupanakan arunakapjja Pablor yatiyäna: “Magistradonakajj guardianak khitanipjjatayna, jumanak paninejj mistjjapjjañamataki. Ukhamajj mistusin sumak sarjjapjjam” sasa. 37 Pablojj jupanakar sarakïnwa: “Nanakajj romanonakäpjjtwa, ukhampachas jupanakajj janïr juchañchkasaw* jaqenakan uñjkat jawqʼjapjjetu, carcelar jaqontapjjarakitu. ¿Jichhajj jamasatti khitanukupjjetani? Cheqpachansa ¡janiw ukhamäkaspati! Antisas jupanakaw nanakar irpsurejj jutapjjañapa” sasa. 38 Guardianakasti magistradonakaruw uka arunak yatiyapjjäna. Romanonakäpjjatap istʼasinjja, walpun jupanakajj ajjsarapjjäna.* 39 Ukatwa jupanakajj jutasin Pablompir Silasampir ruwtʼapjjäna, carcelat irpsusajj aka markat sarjjapjjam sasaw sapjjarakïna. 40 Carcelat mistjjasajj Lidian utaparuw jupanakajj sarapjjäna, jilatanakar uñjasajj chʼamañchtʼapjjänwa, ukatsti sarjjapjjarakïnwa.\n^ Jan ukajja, “ancianonakampejj”.\n^ Jan ukajja, “iyawsasipkakïna”.\n^ Jan ukajja, “Misia marka taypi pasasaw”.\n^ Jan ukajja, “teñiñatak morado qollanak aljirïnwa”.\n^ Variante: “jakjjatapjjetu”.\n^ “Cepo” siski uka cheq aka Biblian diccionariopan liytʼäta.\n^ Variante: “tanintasajj”.\n^ Variante: “killtʼasïna; qonqortʼasïna”.\n^ Jan ukajja, “leyinakarjam janïr juchañchkasaw”.


Aka Uraqpachan Tunkïr Yatxapayat “Estilo Gangnam”\tJaqukipäw uñt'ayata/apkatata 10 lapaka phaxsi 2012 21:26 GMT\nAk uñt'ayama: YouTube-n Psy-n wali munat k’uchirtäwipamp ‘Estilo Gangnam‘ uñtañampix 630 waranqan waranqap uñtirinak jikxatawayi (2012 lapak phaxsin kimsür saraqataru), ukat YouTube-n wali munatätapat Guinness World record kunrak atiptäna.\nMaynïr qhipha qhipha Gangnam thuqhurinakax Ai Weiwei sata China-nkir wali uñt’at luratanak uñstayiriwa. Uñtañan suma qaqa anti kamisan uñstatapat ukat thuqhkirïtapat Ai Weiwei-yax yatiyawïna. Ukampins janiw k’umisiñap apayañ armaskänti, ukat p’iqinchirip “Grass Mud Horse” ukjamarurakiw tukuyäna (akjan mä qhanancht’äw uñjam).\n6. Ohio Jach'a Yatiqañ Utan Wanta phust'irinakan Estilo Gangnam-apa Jupax wanta phust'irinakaruw Estilo Gangnam thuqkir uñjta sasaw säna.\nAk uñt'ayama: twitter facebook reddit googleplusEmail Imprimiñataki QillqiriLee Yoo Eun\nJichha North America Histuryanaka 6 lakan phaxsi 2014Europa Central y del EsteBarack Obama jupan mara phuqhäwipat tarjetas ukham uñacht'äwi, Jisk'achasiñ aruti?\n19 mara t'aqa phaxsi 2014CaribbeanOscar López Rivera politico prisionero uñt'atax lamar qutaruw uñti\n18 jallu qallta phaxsi 2013E.U.A.GV FACE: Reforma migratoriatuqin samkapa khaysa Estados Unidostuqina\nAsia OrientalNorth AmericaChinaCorea del SurE.U.A.\nArte y CulturaCitizen MediaHumorMusica


Mä jaqejj kunjamas jakasini ukjja, warawaranakampi phajjsimpi planetanakampiw yatipjje sasaw astrologonakajj sapjje. Mä wawajj naski ukhajja, warawaranakajj kawkjankapjjesa ukarjamaw uka wawajj kunjam jaqënisa, kunjamas jakasini ukajj yatisi sasaw sapjjaraki.\nWarawaranakaru phajjsiru planetanakaru creyiñajj nayra Babilonia markansa uñstkchejja, jaqenakajj ukanakar creyisipkakiwa. 2012 maranjja, Estados Unidos markanwa walja jaqenakar jisktʼasïna, sapa kimsanit mayniw astrologiajj cienciäkaspas ukham amuyäna, sapa tunkat mayniw “mä cienciaw” sarakïna. ¿Sapki ukajj cheqäpachati? Janiwa. Kunatsa ukham sistan uk uñjañäni.\nAstrologonakajja, maynejj kunjam jaqënisa ukjja warawaranakampi planetanakampiw yatipjje sasaw sapjje, ukampis ukajj janiw cheqäkiti.\nKuntï sapki ukajj niya taqe jaqenakaruw pasaspa.\nKuntï astrologonakajj sapki ukajja, planetanakajj oraqeruw muytapjje sasin nayrajj amuyaskäna ukarjamawa, ukampis planetanakajj Intiruw muytapjje.\nKuntï astrologonakajj mä jaqet sapki ukajj janiw pachpäkiti.\nMä jaqejj kunjamänisa ukajj horoscopon utjki uka signonakarjamaw yatisi sasaw astrologonakajj sapjje, ukampis pachpa urun nasir jaqenakajj janiw kikpa amuyunïpkiti. Maynejj kunjam jaqënisa ukajj janiw kuna urunsa nasiwayi ukarjamäkiti. Astrologonakajja, mä jaqejj kunjam chuymanisa, kunanaksa luri uk uñjañat sipansa, amuyuparjamakiw kunjam jaqesa uk sapjje. Ukham lurañajj jaqenakar yaqhachañamp sasiwa.\nNayratpachaw jaqenakajj yatirinakar jisktʼasipjjerïna. Uka yatirinakat yaqhepajja, jaqena jan ukajj animalan chuymapa kʼiwchapa jan ukajj yaqha ukhamanak uñjjatasa, jan ukajj kunjamsa mä gallojj granonak pallthapi ukarjamaw kunas jutïrin pasani uk yatiñ munapjjerïna. Jichhürunakanjja, yatirinakajj cartanaka, bola de cristal jan ukajj coca uñasaw kunas jutïrin pasani uk yatiñ munapjjaraki. ¿Kuntï jupanakajj sapki ukajj cheqäpachati? Janiwa. Kunatsa ukham sistan uk jichhajj uñjañäni.\nYatirinakajj janiw mä kikpak yatiyapkiti. Mä yatirejj kuntï uñki uka pachpsa yaqha yatirejj uñkchejja, janiw mä pachpak yatiyapkiti. Pä yatirinakatï pachpa cartanak uñapjjchejja, ¿janit mä pachpaki yatiyapjjañapäkaspa? Ukhamäñapawa, ukampis may maywa parlapjje.\nKunanaktï yatirinakajj apnaqapki ukanakasa, kuna amtampis ukham lurapjje ukasa yaqhepatakejj janiw walïkiti. Yaqhep yatirinakajja, jisktʼasir sarapki ukanakar jisktʼasajj sum istʼapjje, kunjamsa uñnaqapjje uksa sum amuyapjjaraki. Ukatsti cartanaka, coca jan ukajj bola de cristal uñjjatasas yatiyapkaspa ukhamwa jaqenakar amuyayapjje. Ukatjja, jaqenakamp uñtʼayasisajj walja qollqe jupanakar apsupjje.\nAstrologonakasa yatirinakasa, mä jaqejj kunjamsa jakasini ukajj qellqatäjjaspasa ukhamwa jaqenakar amuyayapjje. ¿Ukajj cheqati? Janiwa. Bibliarjamajja, sapa mayniw kunar creyiñsa kun lurañsa amtsna, kun lurañtï amtkañäni ukarjamaw walinsa jan walinsa uñjasiñäni (Josué 24:15).\nDiosar kusisiyañ munapki ukanakajja, janiw kunäkipansa astrologonakarusa ni yatirinakarus jisktʼasipjjañapäkiti, Diosatakejj janipuniw ukanakajj walïkiti. Bibliajj uka toqet akham siwa: “Jan [...] yatiri jaqes tukupjjamti, janiraki jutkan uka urunakat yatjjatañanakarusa uchasipjjamti, janiraki layqanakasa tukupjjamti. Janiraki kʼarimpi lunthatirinakarus jisktʼasipjjamti, ni yatir layqa jaqerusa, janiraki chʼamakani ajayunakarus mayisipjjamti, ni jiwatanakan ajayunakaparus thaqapjjamti. Tatitu Diosamarusti, kawkïri jaqenakatejj ukham lurapki ukanakajj ajjtasiyapjjewa” sasa (Deuteronomio 18:10-12).


«aymar ar yatintapxañani» Edwin Usquiano Quispe\nWISKHA K’ANAÑA 'Trenzado de soga con lana de llama'\nQillqt’iri: jilata, Edwin Usquiano Quispe\n(aymar ar yatintapxañani)\n‘aprendamos la lengua aymara’\nNayra pachanakanxa, achachilanakax qarwa t’arwat wiskhanak taqi kasta saminakan k’anapxiritayna. Wiskha k’anañ qalltañatakixa, nayraqatax t’arwaw qarwanakat khuchuraña. Uka t’arwax wali askinjamaw t’isaraña. T’isaratatsti, mä jisk’a chiqap lawaruw mismiraña. Ukatxa, mismiratatxa, uka t’arwa mismitx qantirañawa. Ukhampirusa, mismirat tukuyarux umat t’axsuqañarakiwa. T’axsuqatatsti, pä lawa, jani ukaxa, pä ch’akur liqintatar muytayasaw lupir wañicht'añaraki. Wañt’ipansti, uka wiskha mismitxa maysarkamakiwa khiwiraña. Ukhamata, wiska k’anaña qalltañataki. Ukatx, t’arwa mismitx kimsaqallquruw jaljaña. Ukampirusa, uka whiskhan jiwakiñapatakixa, pusix yaqha samini, ukat maynïr pusisti yaqha saminiñaparakiwa. Ukhamaw wiskhax k’anaña.\nMä wawak qhip nayr uñtas sartasipxañani\nJallalla qullasuyu marka…\nPublicado por Edwin en 12:43 No hay comentarios: Enlaces a esta entrada\nPalabras que inicia con /PH/ en el aymara\nPublicado por Edwin en 12:37 No hay comentarios: Enlaces a esta entrada\nJUYPHI PACHAW CH'UÑUX CH'UÑUCHAÑA 'época de helada'\nJUYPHI PACHAW CH'UÑUX CH'UÑUCHAÑA\nJuyphi pacha: aka juyphi pachanx taqiniw ch’uñx chuñuchapxi, kunawsatï, llamayuñ tukuyxapxi, ch’uqs puñt puñt ajllsxapx ujkan (junio, julio) ujkaw juyphix purini, taqiniw kunayman ch’uqinaka, puñta puñta mä khuskha pampar alaqpachar uñacht’ayasinx uskupxi. Jilpachax kawknirinakatï t’una ch’uqinakäk ukwa ch’uñutakix mä pamparux uskupxi, kunawsatï juyphix wali juyphintx ukjax pä arumakiw alaqpacharux uñacht’ayapxi, maysatuqitx, kunawsatï jani wali juyphix juphintx ukjax kimsarmarakiw alaqpacharux uñacht’ayapxi.\nUkjarux, uka t’una ch’uqix ch’uñüx ukjaw wali lupin quntuchthapt’asïn qunt qunt takirapxi, uka ch’uñx mayap juyphimpix ukärmax juphimp thuqtayapxi, qhipürux ch’uñanutx mayat mayatrakw sillp’irxapxi, payur wañt’ayasinx uka ch’uñux wañakixiwa, kunawsatï thayax purinx ukjax uka ch’uñx wali k’achhata jani t’unarasiñapatakix khuytxapxi, ukat kustalanakar irtxasinx manq’añtaki, chikatanakx aljañatakirak apkatxapxi.\nChikat ch’uqinakx yaqhipanakax tuntatakirakiw ch’uñjasinx umar apantanxapxi. tuntax wali suma janq’ukipañatakikix, uka umax jalaskir umañapawa, yaqhiptuqinakanx tuntx wali uqikw umatx apsusipxi, kunalaykutixa, janiw jalir umar tuntapkiti, jani ukasti mä uma phujurukiw ch’uñx tuntaptañapakak wayuntanipxi.\nCh’uñux tuntaptañapatakixa, munasiwa kimsa simana, yaqhipanakax wali p’uxsa ch’uqit tuntantaniñatak apapxi, ukanakax pä siman chikanikirakiw umankt’ayapxi, ukat apsxapxakirakiw umatxa. Umat apsusinsti, mayamp suma ch’iji pamparux alaxpachar uñacht’ayañatakix uskupxi, mayamp juyphimp thuqtayañataki, ukxa uskupxiwa tuntax wali sumañapataki, janitï ukjam lurap´kaspaxa ch’uñux murayjamakispawa.\nKunawsatïx juyphimp thuqtayatäx ukjaxa, ch’uñu kipkakw sillp’inakapx sillp’irxapxaraki, ukat wañt’ayasinx kunawsatix thayax thayt’ank ukjaw jani usucht’asa, jani t’unarasa t’unarañatak khuytxapxi, ukat mä suma kutalaruw sum ch’iphantas pirw pirw arkt’axpxi.\nUkham arkt’asïnx ch’uñs tuntsa, kunawsatï jani qullqinixapx ukjaw aljañatakix qhatunakar apxapxi, chikatx manq’añatakirakiw apkatasipxi, yaqhipanakax mach’amaratakirakiw janïr ukjat sixirux imt’asxapxi, jani ukasti, pirw pirw imasipxi.\nPublicado por Edwin en 13:58 No hay comentarios: Enlaces a esta entrada\nChapar Aru 'poesia en aymara' "mamita mamita"\nMamita jumax wali jiwitakitawa\nkhä panqaranakjamaw ajanumax\nkhä illimanjamaw k’ajtani\namuyumax wali jach’awa.\nNayat amtasista mamita\nwijllta jayp’u sujst’asa\njach’a munasiñan tayka.\nNayan wali munat taykaja\njumakiw nayan t’aqhisitaxs yattaxa\njumakiw nayan manq’ataxs yattaxa\nsapurus juma jak’ankañakw muntxa.\nJumax nayatakix wali jach’atawa\njumaw ch’amamamp aka pachar apanista\nsuma willka qhan uñjayista\nkunampirak kutt’aykam mamita.\nJumax mamita jak’ajankasktawa\njumax arux k’ajtaytaxa\njanit jumakasm ukjaxa\njaniw kunas chiqapar sartkaspati.\nKawksarus jichhax mamit saraskta\naksar kutt’anim jutam\nchhuy…!!! Ist’itay mamita\nnayax jumachikaw saran munta.\nMamita kunas kamachasktama\nkunats llakit uñanaqasta mamita…!!!\nist’itaya ñanqha jaqinakach uñistam.\nJaniw ukax askikaspati\nchhuy…!!! jan yäqamti\nJumax qamasamp makhatam\njani ch’am pist’ayasimti.\nnayax jumarux wali munasma mamita…!!!\nJallalla taqi taykanaka...\nPublicado por Edwin en 12:20 No hay comentarios:\nSIWSÄWI 'cuento en aymara'\n'la vida de un ratón'\nMä urusti mä achakuw mä utan sarnaqaskatayna. Sutipasti Octavio satanawa. Uka achakusti, uka utanx mä p’iyanw sapür qamasïna. Ukampirusa, uka utan jaqipax mä phisi uywasinxatayna. Uka phisix wali jacha phisinawa. Ukampirusa, jaqipax trampanak achak katuñatakix uskuntarakitayna. Ukatwa, uka wali ch’ikhi achakux yaqhachiqana sarnaqatayna. Ukachiqanakanx millk’itikanakw lunthataskatayna. Ukatxa, mä urux phayasi utaru mantaskakinawa. Mantasinxa, katri manqhanakur jank’akiw lluskhuntiri. Mä urusti achukuxa ma phuku itsuña yant’xatayna. Uka phukux mantikanitaynawa. Ukampirusa, uka mantikax wali junt’utaynawa. Ukhamat jakañ apt’asiwayatayna.\nPublicado por Edwin en 11:50 No hay comentarios: Enlaces a esta entrada\nPRAGMÁTICA Y GRAMÁTICA\nPublicado por Edwin en 8:16 No hay comentarios:\nPANORAMA DEL TRATAMIENTO DIDÁCTICO DE LACORTESÍA VERBAL\nCortesia (9) - Jose Tesis - Open Office by Maja Moya Aprila\nPublicado por Edwin en 11:25 No hay comentarios:\nlarousse comunicacion conjugación verbal by APOCALIPSIS\nPublicado por Edwin en 11:22 No hay comentarios:\nH Haverkate La Cortesia Verbal by Maja Milanovic\nPublicado por Edwin en 11:19 No hay comentarios:\nEl uso del vocativocomo estrategia de cortesía entre jóvenes universitarios de Caracas.Una primera indagación\nVocativo y cortesía en caracas by proyectodehabla\nPublicado por Edwin en 11:15 No hay comentarios:\nAymaranakan nayrja irptirinakapa\nJach'a Markanakar Jakt'iri\nFacebook Edwin Usquiano Quispe\nWISKHA K’ANAÑA 'Trenzado de soga con lana de llama...\nJUYPHI PACHAW CH'UÑUX CH'UÑUCHAÑA 'época de helada...